- Proiect -

LEGEA

**bugetului de stat pe anul 2017**

**Parlamentul României** adoptă prezenta lege.

CAPITOLUL I

Dispoziții generale

Art.1. - Prezenta lege prevede și autorizează pentru anul bugetar 2017 veniturile pe capitole și subcapitole și cheltuielile pe destinații și pe ordonatori principali de credite pentru bugetul de stat, bugetele Fondului național unic de asigurări sociale de sănătate, creditelor externe, fondurilor externe nerambursabile și activităților finanțate integral din venituri proprii.

SECŢIUNEA 1

 Dispoziții referitoare la bugetul de stat pe anul 2017

Art.2. - (1) Sinteza bugetului de stat, detaliată la venituri pe capitole și subcapitole, iar la cheltuieli, pe părți, capitole, subcapitole, paragrafe, respectiv titluri, articole și alineate, după caz, este prevăzută în anexa nr. 1.

(2) Bugetul de stat se stabilește la venituri în sumă de 117.087,6 milioane lei, iar la cheltuieli în sumă de 150.200,5 milioane lei, cu un deficit de 33.112,9 milioane lei.

(3) Sinteza cheltuielilor bugetare, pe surse de finanțare, cu detalierea pe capitole, subcapitole, paragrafe, titluri, articole și alineate, după caz, este prevăzută în anexa nr. 2.

(4) Bugetele ordonatorilor principali de credite și anexele la acestea sunt prevăzute în anexa nr. 3.

Art.3. - Cheltuielile bugetare sunt detaliate în bugetele ordonatorilor principali de credite pe surse de finanțare, iar în cadrul acestora pe capitole, subcapitole, paragrafe, titluri, articole și alineate de cheltuieli.

SECŢIUNEA a 2-a

Dispoziții referitoare la bugetele locale pe anul 2017

Art.4. – (1) Din taxa pe valoarea adăugată se alocă 22.149,5 milioane lei sume defalcate pentru bugetele locale, din care:

a) 2.669,8 milioane lei pentru finanțarea cheltuielilor descentralizate la nivelul județelor, potrivit anexei nr.4;

b) 16.497,8 milioane lei pentru finanțarea cheltuielilor descentralizate la nivelul comunelor, orașelor, municipiilor, sectoarelor și municipiului București, potrivit anexei nr.5;

c) 400 milioane lei destinate finanțării cheltuielilor privind drumurile județene și comunale, repartizate pe județe, pe baza criteriilor: 65% cote egale, 15% lungimea drumurilor, direct proporțional și 20% capacitatea financiară, invers proporțional, prevăzute în anexa nr.6, a căror repartizare, pe unități administrativ-teritoriale, se face în funcție de lungimea și starea tehnică a acestora, prin hotărâre, de către consiliul județean, după consultarea primarilor;

d) 2.469,5 milioane lei pentru echilibrarea bugetelor locale ale comunelor, orașelor, municipiilor și județelor, potrivit anexei nr.7, astfel:

d1) suma de 2.465,0 milioane lei repartizată pe județe se repartizează pe unități administrativ-teritoriale, potrivit prevederilor alin. (2)-(4);

d2) suma de 4,5 milioane lei se alocă județului Constanța, potrivit prevederilor art.4 alin.(21), din Ordonanța de urgență a Guvernului nr.19/2006 privind utilizarea plajei Mării Negre și controlul activităților desfășurate pe plajă, aprobată cu modificări și completări prin Legea nr.274/2006, cu modificările și completările ulterioare, pentru finanțarea cheltuielilor aferente funcționării serviciilor publice de salvare acvatică-salvamar și a posturilor de prim ajutor pe plajele cu destinație turistică;

e) 112,4 milioane lei pentru finanțarea cheltuielilor învățământului particular sau confesional acreditat, potrivit anexei nr.8.

(2) În anul 2017, prin derogare de la prevederile art. 33 alin. (3) și (4) din Legea nr. 273/2006 privind finanțele publice locale, cu modificările și completările ulterioare, sumele defalcate din taxa pe valoarea adăugată aprobate prin legea bugetului de stat și din cota de 18,5% din impozitul pe venit pentru echilibrarea bugetelor locale, se repartizează pe unități administrativ-teritoriale, astfel:

a) 27 % pentru bugetul județului;

b) 73% pentru echilibrarea bugetelor locale ale comunelor, orașelor și municipiilor, astfel:

b1) 20% din sumă se repartizează prin hotărârea consiliului județean pentru achitarea arieratelor provenite din neplata cheltuielilor de funcționare și/sau de capital, în ordinea cronologică a vechimii arieratelor, pentru rambursarea ratelor la împrumuturile contractate în baza Ordonanței de urgență a Guvernului nr. 2/2015 pentru modificarea și completarea unor acte normative, precum și alte măsuri, aprobată cu modificări prin Legea nr. 171/2015, cu modificările și completările ulterioare, a Ordonanței de urgență a Guvernului nr. 46/2015 pentru stabilirea unor măsuri financiare și pentru modificarea și completarea unor acte normative, aprobată prin Legea nr. 40/2016, a Ordonanței de urgență a Guvernului nr. 8/2016 privind unele măsuri financiare în vederea finalizării proiectelor finanțate din fondurile Uniunii Europene aferente perioadei de programare 2007 - 2013, precum și unele măsuri fiscal-bugetare, aprobată cu completări prin Legea nr. 124/2016, pentru susținerea programelor de dezvoltare locală și pentru susținerea proiectelor de infrastructură care necesită cofinanțare locală. Hotărârea consiliului județean se comunică directorului general al direcției generale regionale a finanțelor publice/șefului administrației județene a finanțelor publice, instituției prefectului, unităților administrativ-teritoriale din județ și Ministerului Dezvoltării Regionale, Administrației Publice și Fondurilor Europene;

b2) 20% din sumă se repartizează în funcție de ponderea suprafeței din intravilanul unităților administrativ-teritoriale din județ în totalul suprafeței din intravilanul județului;

b3) 60% din sumă se repartizează în etape succesive, comunelor, orașelor și municipiilor care au o medie a impozitului pe venit pe locuitor mai mică decât media pe județ, în vederea egalizării mediilor individuale, după modelul de calcul pus la dispoziție de către Ministerul Finanțelor Publice în termen de 5 zile de la data publicării prezentei legi.

(3) Sumele defalcate din taxa pe valoarea adăugată și din cota de 18,5% din impozitul pe venit pentru echilibrarea bugetelor locale, se repartizează prin decizie a directorului general al direcției generale regionale a finanțelor publice/șefului administrației județene a finanțelor publice și se comunică instituției prefectului, județului, unităților administrativ-teritoriale din județ și Ministerului Dezvoltării Regionale, Administrației Publice și Fondurilor Europene.

(4) Datele utilizate în calculele prevăzute în prezentul articol, respectiv populația și suprafața din intravilan sunt cele valabile la data de 1 iulie a anului 2016, comunicate de instituțiile abilitate, iar impozitul pe venit este cel încasat în bugetele locale ale unităților administrativ-teritoriale la data de 31 decembrie 2016.

**Art. 5.** – (1) Sumele defalcate din taxa pe valoarea adăugată, prevăzute la art. 4 alin.(1) lit. a), sunt destinate:

a) finanțării sistemului de protecție a copilului și centrelor de asistență socială a persoanelor cu handicap;

b) finanțării drepturilor privind acordarea de produse lactate și de panificație pentru elevii din învățământul primar și gimnazial de stat și privat, precum și pentru copiii preșcolari din grădinițele de stat și private cu program normal de 4 ore, potrivit prevederilor Ordonanței de urgență a Guvernului nr. 96/2002 privind acordarea de produse lactate și de panificație pentru elevii din învățământul primar și gimnazial de stat și privat, precum și pentru copiii preșcolari din grădinițele de stat și private cu program normal de 4 ore, aprobată cu modificări și completări prin Legea nr. 16/2003, cu modificările și completările ulterioare;

c) finanțării cheltuielilor privind implementarea programului de încurajare a consumului de fructe proaspete în școli, pentru elevii/preșcolarii prevăzuți la art. 1 din Ordonanța de urgență a Guvernului nr. 24/2010 privind implementarea programului de încurajare a consumului de fructe proaspete în școli, aprobată cu modificări prin Legea nr. 195/2010, cu modificările și completările ulterioare, care frecventează învățământul de stat și privat autorizat/acreditat, în limita sumelor aprobate pentru anul 2017 prin Ordonanța de urgență a Guvernului nr. 66/2016 pentru modificarea și completarea Ordonanței de urgență a Guvernului nr. 24/2010 privind implementarea programului de încurajare a consumului de fructe proaspete în școli și a sumelor aprobate pentru anul 2017 potrivit prevederilor Hotărârii Guvernului nr. 558/2016 privind stabilirea fructelor proaspete distribuite, a perioadei și frecvenței distribuției, a limitei valorii zilnice/elev, a fondurilor necesare pentru distribuția fructelor proaspete, a măsurilor adiacente distribuției de fructe proaspete, a bugetului aferent acestora, precum și a modalității de implementare efectivă și de gestionare la nivelul administrației publice, în cadrul programului de încurajare a consumului de fructe proaspete în școli în anul școlar 2016 – 2017;

d) finanțării învățământului special și centrelor județene de resurse și asistență educațională, inclusiv a drepturilor prevăzute de Legea nr.85/2016 privind plata diferențelor salariale cuvenite personalului didactic din învățământul de stat pentru perioada octombrie 2008-13 mai 2011;

e) finanțării instituțiilor de cultură descentralizate începând cu anul 2002;

f) plății contribuțiilor pentru personalul neclerical angajat în unitățile de cult din țară;

g) finanțării serviciilor publice comunitare de evidență a persoanelor de sub autoritatea consiliilor județene;

h) finanțării cheltuielilor de funcționare ale căminelor pentru persoane vârstnice de la nivelul județelor, potrivit prevederilor art.18, alin.(5), lit. c) din Legea nr.17/2000 privind asistența socială a persoanelor vârstnice, republicată, cu modificările și completările ulterioare.

(2) Finanțarea serviciilor sociale prevăzute la alin. (1) lit. a) și h) se va face pe baza standardelor de cost calculate pentru beneficiari/tipuri de servicii sociale, aprobate potrivit legii.

(3) Sumele defalcate din taxa pe valoarea adăugată, prevăzute la art. 4 alin.(1) lit. b), sunt destinate:

a) finanțării de bază a unităților de învățământ preuniversitar de stat pentru categoriile de cheltuieli prevăzute la art. 104 alin. (2) din Legea educației naționale nr. 1/2011, cu modificările și completările ulterioare și a drepturilor prevăzute de Legea nr.85/2016;

b) finanțării drepturilor asistenților personali ai persoanelor cu handicap grav sau indemnizațiilor lunare ale persoanelor cu handicap grav acordate în baza prevederilor art. 42 alin. (4) din Legea nr. 448/2006 privind protecția și promovarea drepturilor persoanelor cu handicap, republicată, cu modificările și completările ulterioare;

c) finanțării ajutorului pentru încălzirea locuinței cu lemne, cărbuni și combustibili petrolieri, pentru beneficiarii de ajutor social;

d) finanțării serviciilor publice comunitare de evidență a persoanelor de sub autoritatea consiliilor locale ale comunelor, orașelor, municipiilor, sectoarelor și Consiliului General al Municipiului București;

e) finanțării cheltuielilor creșelor;

f) finanțării cheltuielilor descentralizate la nivelul sectoarelor și municipiului București, respectiv pentru: sistemul de protecție a copilului, centrele de asistență socială a persoanelor cu handicap, drepturile privind acordarea de produse lactate și de panificație pentru elevii din învățământul primar și gimnazial de stat și privat, precum și pentru copiii preșcolari din grădinițele de stat și private cu program normal de 4 ore, potrivit prevederilor Ordonanței de urgență a Guvernului nr. 96/2002, aprobată cu modificări și completări prin Legea nr. 16/2003, cu modificările și completările ulterioare, implementarea programului de încurajare a consumului de fructe proaspete în școli pentru elevii/preșcolarii prevăzuți la art.1 din Ordonanța de urgență a Guvernului nr. 24/2010, aprobată cu modificări prin Legea nr. 195/2010, cu modificările și completările ulterioare, care frecventează învățământul de stat și privat autorizat/acreditat, în limita sumelor aprobate pentru anul 2017 potrivit prevederilor Ordonanței de urgență a Guvernului nr. 66/2016 și ale Hotărârii Guvernului nr. 558/2016, învățământul special și centrele de resurse și asistență educațională, inclusiv a drepturilor prevăzute de Legea nr.85/2016, instituțiile de cultură descentralizate începând cu anul 2002 și plata contribuțiilor pentru personalul neclerical angajat în unitățile de cult;

g) finanțării drepturilor stabilite de Legea nr. 248/2015 privind stimularea participării în învățământul preșcolar a copiilor provenind din familii defavorizate, cu modificările și completările ulterioare;

h) finanțării drepturilor copiilor cu cerințe educaționale speciale integrați în învățământul de masă, prevăzute în anexa nr.1, pct. A la Hotărârea Guvernului nr. 904/2014 pentru stabilirea limitelor minime de cheltuieli aferente drepturilor prevăzute de art. 129 alin. (1) din Legea nr. 272/2004 privind protecția și promovarea drepturilor copilului;

i) finanțării cheltuielilor de funcționare ale căminelor pentru persoane vârstnice de la nivelul comunelor, orașelor, municipiilor, sectoarelor municipiului București și municipiului București, potrivit prevederilor art.18 alin.(5) lit. c) din Legea nr.17/2000 privind asistența socială a persoanelor vârstnice, republicată, cu modificările și completările ulterioare;

j) finanțării cheltuielilor privind acordarea unui suport alimentar, potrivit prevederilor Ordonanței de urgență a Guvernului nr.72/2016 privind aprobarea Programului-pilot de acordare a unui suport alimentar pentru preșcolarii și elevii din 50 de unități de învățământ preuniversitar de stat.

(4) Sumele defalcate din taxa pe valoarea adăugată destinate finanțării drepturilor privind acordarea de produse lactate și de panificație pentru elevii din învățământul primar și gimnazial de stat și privat, precum și pentru copiii preșcolari din grădinițele de stat și private cu program normal de 4 ore, potrivit prevederilor Ordonanței de urgență a Guvernului nr. 96/2002, aprobată cu modificări și completări prin Legea nr. 16/2003, cu modificările și completările ulterioare, finanțării cheltuielilor privind implementarea programului de încurajare a consumului de fructe proaspete în școli, pentru elevii/preșcolarii prevăzuți la art. 1 din Ordonanța de urgență a Guvernului nr. 24/2010, aprobată cu modificări prin Legea nr. 195/2010, cu modificările și completările ulterioare, care frecventează învățământul de stat și privat autorizat/acreditat, se repartizează pe sectoare și municipiul București, potrivit prevederilor legale în vigoare.

(5) Repartizarea sumelor defalcate din taxa pe valoarea adăugată prevăzute la alin. (3) pe comune, orașe, municipii, sectoare și municipiul București, după caz, se face prin decizie a directorului direcției generale regionale a finanțelor publice/șefului administrației județene a finanțelor publice, potrivit datelor de fundamentare transmise de către unitățile/subdiviziunile administrativ-teritoriale, după caz, pentru finanțarea unităților de învățământ preuniversitar de stat cu asistența tehnică de specialitate a inspectoratului școlar, în funcție de numărul de elevi/preșcolari și standardele de cost aferente, iar pentru finanțarea cheltuielilor de funcționare ale căminelor pentru persoane vârstnice, la propunerea agenției județene pentru plăți și inspecție socială/Agenției pentru Plăți și Inspecție Socială a municipiului București, în funcție de standardele de cost și de numărul de beneficiari ai serviciilor respective. În situația în care sumele repartizate în baza standardelor de cost pentru finanțarea unităților de învățământ preuniversitar de stat, potrivit prevederilor prezentului alineat, nu asigură plata drepturilor prevăzute la art.104 alin.(2) din Legea nr.1/2011, se aplică prevederile art.104 alin.(51) și (52) din același act normativ.

(6) Pentru finanțarea cheltuielilor prevăzute la alin. (1) și (3), autoritățile administrației publice locale alocă pe lângă sumele defalcate din taxa pe valoarea adăugată și sume din bugetele locale ale acestora.

(7) Numărul maxim de posturi finanțate pentru personalul neclerical din unitățile de cult este prevăzut în anexa nr.9.

Art.6. - Categoriile de venituri și cheltuieli aferente bugetelor locale pe anul 2017 sunt prevăzute în anexa nr.10.

SECŢIUNEA a 3-a

Dispoziții referitoare la bugetul Fondului național unic de asigurări sociale de sănătate pe anul 2017

Art.7. - (1) Veniturile și cheltuielile bugetului Fondului național unic de asigurări sociale de sănătate, constituit în baza prevederilor Legii nr. 95/2006 privind reforma în domeniul sănătății, republicată, cu modificările și completările ulterioare, precum și bugetul fondurilor externe nerambursabile utilizate de Casa Națională de Asigurări de Sănătate, sunt prevăzute în anexa nr.11.

(2) Sinteza veniturilor și cheltuielilor alocate pe surse de finanțare, detaliată la venituri pe capitole și subcapitole, iar la cheltuieli, pe părți, capitole, și titluri, după caz, este prevăzută în anexa nr.11/01.

(3) Cheltuielile bugetului Fondului național unic de asigurări sociale de sănătate, detaliate pe părți, capitole, subcapitole, paragrafe, titluri, articole și alineate, după caz, sunt prevăzute în anexa nr.11/02.

(4) Sumele alocate din fonduri externe nerambursabile, detaliate la cheltuieli, pe părți, capitole, subcapitole, paragrafe, titluri, articole și alineate după caz, sunt prevăzute în anexa nr.11/03.

Art.8. - (1) Potrivit dispozițiilor art.265 alin.(3) din Legea nr.95/2006, republicată, cu modificările și completările ulterioare, pentru acoperirea deficitului bugetului Fondului național unic de asigurări sociale de sănătate, veniturile bugetului se completează cu suma de 617,5 milioane lei, care se alocă de la bugetul de stat, prin bugetul Ministerului Sănătății.

(2) În bugetul Fondului național unic de asigurări sociale de sănătate pe anul 2017 sunt incluse, atât la partea de venituri, cât și la partea de cheltuieli, sumele aferente anului 2017 din contribuțiile prevăzute de Ordonanța de urgență a Guvernului nr. 77/2011 privind stabilirea unor contribuții pentru finanțarea unor cheltuieli în domeniul sănătății, aprobată prin Legea nr.184/2015, cu modificările și completările ulterioare.

(3) Se autorizează Casa Națională de Asigurări de Sănătate să încheie contracte în limita creditelor de angajament în sumă de 3.091.222 mii lei pentru medicamentele care fac obiectul contractelor cost volum/cost volum rezultat.

(4) Se interzice ordonatorului principal de credite al bugetului Fondului național unic de asigurări sociale de sănătate să efectueze virări de credite bugetare de la titlul 51 „Transferuri între unități ale administrației publice” al capitolului 66.05 „Sănătate” la celelalte titluri ale aceluiași capitol.

Art.9. – Dispozițiile referitoare la proiecte cu finanțare din fonduri externe nerambursabile, aferente perioadei de programare a Uniunii Europene 2014-2020, precum și prevederile art. 52, art.69 și art.70 se aplică în mod corespunzător și în cazul Casei Naționale de Asigurări de Sănătate.

SECŢIUNEA a 4-a

Dispoziții referitoare la proiectele cu finanțare din fonduri externe nerambursabile postaderare aferente perioadei 2007-2013, pe anul 2017

Art.10. - (1) Pentru beneficiarii prevăzuți la art. 5 alin. (1) - (3) din Ordonanța de urgență a Guvernului nr.64/2009 privind gestionarea financiară a instrumentelor structurale și utilizarea acestora pentru obiectivul convergență, aprobată cu modificări prin Legea nr.362/2009, cu modificările și completările ulterioare, care au în implementare proiecte nefuncționale, inclusiv cele care reprezintă prima fază a proiectelor ce se finanțează în cele două perioade de programare bugetară ale UE, finanțarea cheltuielilor se asigură de la bugetul de stat prin bugetele ordonatorilor principali de credite de la titlul 56 „Proiecte cu finanțare din fonduri externe nerambursabile (FEN) postaderare”, se cuprind în clasificația aferentă fondului de finanțare la alineatul 03 „Cheltuieli neeligibile” și reprezintă cheltuieli definitive ale bugetului de stat.

(2) În anul 2017, prin derogare de la prevederile art. 431 din Legea nr. 500/2002 privind finanțele publice, cu modificările și completările ulterioare, pentru proiectele nefinalizate în perioada de eligibilitate a perioadei de programare bugetară a Uniunii Europene 2007 - 2013, cu excepția fazei a II-a aferente proiectelor prevăzute la art. 4 alin. (5) din Ordonanța de urgență a Guvernului nr.40/2015 privind gestionarea financiară a fondurilor europene pentru perioada de programare 2014 - 2020, beneficiarii prevăzuți la art. 5 alin. (1) - (3) din Ordonanța de urgență a Guvernului nr.64/2009, aprobată cu modificări prin Legea nr.362/2009, cu modificările și completările ulterioare, care au în implementare proiecte, notifică prestatorilor, executanților și furnizorilor cu care au încheiate contracte, executarea de lucrări pentru finalizarea acestora, astfel încât angajamentele asumate în cadrul contractelor de finanțare încheiate să fie respectate și finalizate până la data-limită prevăzută în ghidurile de închidere a programelor.

(3) Din sumele prevăzute la alin.(1) se asigură si alte cheltuieli necesare implementării proiectelor, cu încadrarea în valoarea indicatorilor tehnico-economici aprobați conform legii, necuprinse în contractele de finanțare încheiate cu autoritățile de management, care asigură finalizarea proiectului.

Art.11. - (1) Sumele utilizate de la bugetul de stat de ordonatorii principali de credite cu rol de autoritate de management, pentru reconstituirea veniturilor din privatizare alocate temporar prin hotărâri ale Guvernului, se virează de către ordonatorii principali de credite cu rol de autoritate de management, din sumele rambursate de Comisia Europeană în anul 2017 și se evidențiază în bugetul de stat la o poziție distinctă de venituri bugetare.

 (2) Beneficiarii finanțați integral din bugetul de stat care implementează proiecte finanțate în cadrul programelor/instrumentelor/facilităților care nu sunt gestionate de către autorități ale administrației publice din România virează în contul de venituri al bugetului de stat sumele primite ca rambursare a cheltuielilor efectuate în cadrul proiectelor respective, în termen de 5 zile lucrătoare de la data încasării acestora.

 (3) Ordonatorii principali de credite ai bugetelor locale au obligația de a deschide și repartiza creditele bugetare aferente implementării proiectelor ai căror beneficiari sunt instituțiile publice din subordine finanțate integral din bugetul local, în termen de maximum 5 zile lucrătoare de la data încasării sumelor transferate de autoritățile de management/gestiune a programului/instrumentului/facilității, de Autoritatea de certificare și plată, de Comisia Europeană sau de alți donatori externi, pe baza solicitării de finanțare transmisă de instituția beneficiară de proiect.

Art.12. - (1) În scopul implementării programelor și proiectelor de cooperare teritorială europeană, se autorizează ordonatorii principali de credite cu rol de autoritate de management/autoritate comună de management/autoritate națională/autoritate de gestiune a programelor privind cooperarea teritorială europeană să aprobe, prin ordin, norme specifice pentru finanțarea și organizarea acțiunilor specifice pe teritoriul altor state.

(2) Cheltuielile stabilite prin Normele prevăzute la alin.(1) se asigură de către ordonatorii principali de credite, din creditele bugetare aferente aprobate anual. Rambursarea acestor cheltuieli din fondurile europene se realizează în conformitate cu procedurile de lucru ale autorităților de management/autorităților comune de management/autorităților naționale.

Art.13. - (1) Se interzice ordonatorilor principali de credite ai bugetului de stat să efectueze virări de credite bugetare și credite de angajament de la titlul 56 „Proiecte cu finanțare din fonduri externe nerambursabile (FEN) postaderare” la celelalte titluri de cheltuieli din cadrul aceluiași capitol sau la alte capitole bugetare, cu excepția virărilor de credite bugetare și credite de angajament care pot fi efectuate pe tot parcursul anului de la titlul 56 „Proiecte cu finanțare din fonduri externe nerambursabile (FEN) postaderare” la:

a) titlul 51 „Transferuri între unități ale administrației publice”, în vederea asigurării sumelor reprezentând contribuția proprie și/sau cofinanţarea națională, aferentă proiectelor finanțate din fonduri externe nerambursabile ale instituțiilor publice finanțate din venituri proprii și subvenții de la bugetul de stat, precum și ale instituțiilor de învățământ superior militar, de informații, de ordine publică și de securitate națională finanțate integral din venituri proprii;

b) titlul 58 „Proiecte cu finanțare din fonduri externe nerambursabile aferente cadrului financiar 2014-2020”.

(2) Sumele prevăzute la titlul 56 „Proiecte cu finanțare din fonduri externe nerambursabile (FEN) postaderare” nu pot fi virate la alte naturi de cheltuieli pe parcursul anului 2017 și nu pot fi cedate la Fondul de rezervă bugetară la dispoziția Guvernului prevăzut în bugetul de stat în baza prevederilor art. 54 din Legea nr. 500/2002, cu modificările și completările ulterioare.

(3) În condițiile prevederilor Legii nr. 500/2002, cu modificările și completările ulterioare, în cursul întregului an ordonatorii principali de credite pot efectua virări de credite bugetare între titlurile, articolele și alineatele de cheltuieli din cadrul aceluiași capitol sau de la alte capitole pentru asigurarea fondurilor necesare la titlul 56 „Proiecte cu finanțare din fonduri externe nerambursabile (FEN) postaderare”, cu încadrarea în nivelul total al fondurilor aprobate.

(4) Pe parcursul întregului an, ordonatorii principali de credite pot efectua virări de credite de angajament neutilizate în cadrul titlului 56 „Proiecte cu finanțare din fonduri externe nerambursabile (FEN) postaderare”, cu încadrarea în nivelul total al fondurilor aprobate.

(5) Se autorizează Ministerul Finanțelor Publice, pentru asigurarea finalizării proiectelor prevăzute la art. 10, la propunerea ordonatorilor principali de credite, să efectueze, pe parcursul întregului an, cu încadrarea în nivelul total al fondurilor de la bugetul de stat aprobate la titlul 56 „Proiecte cu finanțare din fonduri externe nerambursabile (FEN) postaderare”, redistribuiri de credite de angajament și credite bugetare între ordonatorii principali de credite ai bugetului de stat.

(6) Se autorizează Ministerul Finanțelor Publice, la propunerea ordonatorilor principali de credite, să efectueze redistribuiri/virări de credite bugetare și credite de angajament între ordonatorii principali de credite de la titlul 56 „Proiecte cu finanțare din fonduri externe nerambursabile (FEN) postaderare” la:

 a) titlul 51 „Transferuri între unități ale administrației publice” pentru asigurarea cheltuielilor instituțiilor publice finanțate din venituri proprii și subvenții de la bugetul de stat, precum și ale instituțiilor de învățământ superior militar, de informații, de ordine publică și de securitate națională finanțate integral din venituri proprii la titlul 56 „Proiecte cu finanțare din fonduri externe nerambursabile (FEN) postaderare”;

b) titlul 58 „Proiecte cu finanțare din fonduri externe nerambursabile aferente cadrului financiar 2014-2020”.

(7) Se interzice instituțiilor publice finanțate din venituri proprii și subvenții de la bugetul de stat să efectueze virări de credite de la titlul 56 „Proiecte cu finanțare din fonduri externe nerambursabile (FEN) postaderare”.

(8) Virările de credite bugetare și de credite de angajament prevăzute la alin. (3) - (6) precum și redistribuirile de credite de angajament și credite bugetare între și în cadrul proiectelor finanțate din fonduri externe nerambursabile postaderare se efectuează de ordonatorii principali de credite și se comunică Ministerului Finanțelor Publice, concomitent cu transmiterea anexelor la bugetul acestora, modificate în mod corespunzător.

(9) Din sumele prevăzute la titlul 56 „Proiecte cu finanțare din fonduri externe nerambursabile (FEN) postaderare” se pot efectua cheltuieli curente și de capital pentru finalizarea corespunzătoare a proiectelor finanțate de la acest titlu.

(10) Influențele în structura creditelor bugetare rezultate în baza virărilor de credite prevăzute la alin.(1) și (6) vor fi evidențiate în structura cheltuielilor aprobate instituțiilor publice finanțate din venituri proprii și subvenții de la bugetul de stat la titlul 56 „Proiecte cu finanțare din fonduri externe nerambursabile (FEN) postaderare”.

(11) Se interzice ordonatorilor principali de credite introducerea la titlul 56 „Proiecte cu finanțare din fonduri externe nerambursabile (FEN) postaderare" de proiecte noi aferente perioadei de programare bugetară a Uniunii Europene 2007-2013, cu excepția proiectelor majore acceptate la finanțare de Comisia Europeană ca proiecte retrospective finanțate în cadrul programelor aferente perioadei de programare bugetară a Uniunii Europene 2007-2013 și proiectelor non-majore retrospective care pot fi decontate din programele aferente perioadei de programare bugetară a Uniunii Europene 2007-2013 ca urmare a aprobării acestora de către autoritățile de management.

(12) Ordonatorii principali de credite au obligația de a asigura, potrivit legii, cu prioritate sume necesare finalizării proiectelor cu finanțare din fonduri externe nerambursabile aferente perioadei de programare bugetară a Uniunii Europene 2007-2013 în vederea finalizării acestora în termenele prevăzute de reglementările Uniunii Europene cu privire la încheierea acestor programe.

(13) Se interzice ordonatorilor principali de credite cu rol de autoritatea de management încheierea/emiterea de contracte/decizii/ordine de finanțare/avize de principiu cu beneficiarii în cadrul programelor operaționale aferente perioadei de programare bugetară a Uniunii Europene 2007-2013.

(14) Fac excepție de la prevederile alin.(13):

a) autoritățile comune de management pentru Programul Operațional Comun România-Ucraina-Republica Moldova 2007-2013 și Programul Operațional Comun Bazinul Mării Negre 2007-2013;

b) autoritățile de management care încheie/emit contracte/decizii/ordine de finanțare pentru proiectele retrospective și fazate finanțate în perioada 2007-2013.

(15) În vederea asigurării sumelor necesare încheierii/emiterii de contracte/ decizii/ordine de finanțare pentru proiectele retrospective și fazate aferente perioadei de programare a Uniunii Europene 2007-2013, se autorizează ordonatorii principali de credite cu rol de autoritate de management să efectueze, pe parcursul întregului an, virări de credite de angajament și de credite bugetare între programele prevăzute în anexă la bugetul acestora.

**Art.14.** – (1) Pentru anul 2017, sumele aferente fondurilor externe nerambursabile pentru activitățile finanțate în cadrul Mecanismului financiar al Spațiului Economic European 2009-2014 și Mecanismului financiar norvegian 2009-2014 din asistența financiară nerambursabilă „costuri de management” ale Operatorului de Program în calitate de beneficiar, reținute de statele donatoare conform Acordurilor de Program, se asigură de la bugetul de stat, prin bugetele ordonatorilor principali de credite respectivi.

(2) În cazul Fondului Român de Dezvoltare Socială în calitate de operator de program, sumele prevăzute la alin. (1) se asigură din bugetul de stat, prin bugetul Ministerului Finanțelor Publice.

(3) În cazul Agenției Naționale pentru Programe Comunitare în Domeniul Educației și Formării Profesionale în calitate de operator de program, sumele prevăzute la alin. (1) ca subvenții se asigură din bugetul de stat, prin bugetul Ministerului Educației Naționale.

(4) În cazul Administrației Fondului pentru Mediu, sumele aferente activităților finanțate în cadrul Mecanismului financiar al Spațiului Economic European 2009-2014 din asistența financiară nerambursabilă „costuri de management” ale Operatorului de Program în calitate de beneficiar, reținute de statele donatoare conform Acordurilor de Program, se asigură din bugetul propriu.

(5) După autorizarea cheltuielilor de către Operatorii de Program sumele reprezentând fonduri externe nerambursabile specificate la alin. (1) vor fi virate în conturile de venituri ale bugetului de stat după primirea tranșei finale de la donatori, cu excepția sumelor aferente activităților prevăzute la alin.(4) care se virează în conturile de venituri ale bugetului fondului pentru mediu.

SECŢIUNEA a 5-a

Dispoziții referitoare la proiecte cu finanțare din fonduri externe nerambursabile, aferente perioadei de programare a Uniunii Europene 2014-2020

**Art.15.** – (1) În anul 2017, ordonatorii principali de credite pot introduce, pe parcursul întregului an în anexele la buget, în condițiile Ordonanței de urgență a Guvernului nr. 40/2015, Ordonanței de urgență a Guvernului nr. 49/2015 și a Ordonanței Guvernului nr. 29/2015 proiecte noi aferente perioadei de programare bugetară 2014-2020 cu respectarea prevederilor alin. (5) sau ale art. 18 alin. (3) și (5), după caz.

(2) Ordonatorii de credite finanțați integral sau parțial din bugetul de stat care au calitatea de lider al unui parteneriat beneficiar al unui proiect finanțat din fonduri externe nerambursabile pot asigura prin bugetele proprii cofinanţarea publică pentru proiecte în condițiile stabilite prin acordul de parteneriat, anexă la memorandumul/ contractul/ decizia/ ordinul de finanțare.

(3) În cazul proiectelor eligibile pentru finanțare în cadrul programelor/ instrumentelor/facilităților/mecanismelor care nu sunt gestionate de către autorități ale administrației publice din România și ale căror reguli de implementare permit beneficiarilor solicitarea și obținerea de prefinanţări/avansuri, finanțarea cheltuielilor se asigură din bugetul propriu în limita necesarului rămas neacoperit de prefinanţările/avansurile primite.

(4) În bugetele instituțiilor publice prevăzute la art. 62 din Legea nr. 500/2002, cu modificările și completările ulterioare, la titlul 58 „Proiecte cu finanțare din fonduri externe nerambursabile aferente cadrului financiar 2014-2020”, respectiv la capitolele și subcapitolele corespunzătoare de cheltuieli potrivit destinației acestora, se cuprind și sumele aferente proiectelor care îndeplinesc criteriile de eligibilitate pentru finanțarea în cadrul programelor/instrumentelor/facilităților/mecanismelor care nu sunt gestionate de către autorități ale administrației publice din România.

(5) Se autorizează ordonatorii principali de credite să efectueze, în cursul întregului an, virări/redistribuiri de credite bugetare și credite de angajament în cadrul proiectelor finanțate din fonduri externe nerambursabile postaderare, inclusiv prin diminuarea cheltuielilor de natura investițiilor și majorarea cheltuielilor curente, astfel încât să asigure implementarea corespunzătoare a acestora, să introducă anexe la bugetul lor cu proiecte noi și după caz, să modifice Programul de investiții publice.

(6) Proiectele de investiții finanțate în cadrul perioadei de programare bugetară a Uniunii Europene 2014-2020 se cuprind în buget cu respectarea prevederilor art. 42 din Legea nr. 500/2002, cu modificările și completările ulterioare.

(7) Se autorizează ordonatorii principali de credite să introducă în anexele 3/XX/21, 3/XX/23, 3/XX/27 și 3/XX/29, după caz, creditele de angajament necesare implementării proiectelor noi la nivelul prevăzut în contractele/deciziile/ordinele de finanțare/avizele de principiu cu autoritățile de management în cadrul programelor aferente perioadei de programare bugetară a Uniunii Europene 2014-2020, și să majoreze creditele bugetare aferente estimărilor pentru anii 2018-2020 și anii ulteriori.

(8) Pe parcursul execuției bugetare, pentru asigurarea resurselor de finanțare a proiectelor, unitățile administrativ-teritoriale pot contracta finanțări rambursabile sau pot utiliza excedentul anual al bugetului local.

**Art.16.** - (1) Pentru cota-parte din plățile efectuate aferente cheltuielilor eligibile a fi rambursate din programe aferente Politicii de coeziune a Uniunii Europene, politicilor comune agricolă și de pescuit sau din alte programe/instrumente/facilități/mecanisme postaderare, ordonatorul de credite care are calitatea de beneficiar va transmite o solicitare de rambursare autorității de management/gestiune a programului/ instrumentului/ facilității/ mecanismului în maximum 1 lună de la efectuarea plății în conformitate cu regulile specifice de eligibilitate a cheltuielilor, precum și cu prevederile contractului/deciziei/ordinului de finanțare.

(2) Sumele aferente rambursărilor de fonduri externe nerambursabile postaderare primite de la Comisia Europeană și/sau a altor donatori externi, se fac venit la bugetele din care au fost finanțate proiectele respective și se virează la aceste bugete conform reglementărilor Uniunii Europene și prevederilor legale naționale ce reglementează fiecare domeniu care intră în sfera de cuprindere a fondurilor externe nerambursabile postaderare de către autoritățile de management/gestiune, ori de către alte autorități naționale abilitate în acest sens în cadrul unor programe/facilități/mecanisme sau instrumente postaderare, după caz.

(3) Beneficiarii finanțați integral din bugetul de stat care implementează proiecte finanțate în cadrul programelor/ instrumentelor/ facilităților/ mecanismelor care nu sunt gestionate de către autorități ale administrației publice din România virează în contul de venituri al bugetului de stat sumele primite ca rambursare a cheltuielilor efectuate în cadrul proiectelor respective, în termen de 5 zile lucrătoare de la data încasării acestora.

(4) Ordonatorii principali de credite ai bugetelor locale au obligația de a deschide și repartiza creditele bugetare aferente implementării proiectelor ai căror beneficiari sunt instituțiile publice din subordine finanțate integral din bugetul local, în termen de maximum 5 zile lucrătoare de la data încasării sumelor transferate de autoritățile de management/gestiune a programului/instrumentului/facilității/mecanismului, de Autoritatea de certificare și plată, de Comisia Europeană sau de alți donatori externi, pe baza solicitării de finanțare transmisă de instituția beneficiară de proiect.

**Art.17.** - (1) În scopul implementării programelor și proiectelor de cooperare teritorială europeană, se autorizează ordonatorii principali de credite cu rol de autoritate de management/autoritate comună de management/autoritate națională/autoritate de gestiune a programelor privind cooperarea teritorială europeană să aprobe, prin ordin, norme specifice pentru finanțarea și organizarea acțiunilor specifice pe teritoriul altor state.

(2) Cheltuielile stabilite prin Normele prevăzute la alin. (1), se asigură de către ordonatorii principali de credite, din creditele bugetare aferente aprobate anual. Rambursarea acestor cheltuieli din fondurile europene se realizează în conformitate cu procedurile de lucru ale autorităților de management/autorităților comune de management/autorităților naționale.

**Art.18.** - (1) Se interzice ordonatorilor principali de credite ai bugetului de stat să efectueze virări de credite bugetare și credite de angajament de la titlul 58 „Proiecte cu finanțare din fonduri externe nerambursabile aferente cadrului financiar 2014-2020” la celelalte titluri de cheltuieli din cadrul aceluiași capitol sau la alte capitole bugetare, cu excepția virărilor de credite bugetare și credite de angajament care pot fi efectuate pe tot parcursul anului de la titlul 58 „Proiecte cu finanțare din fonduri externe nerambursabile aferente cadrului financiar 2014-2020” la:

a) titlul 56 „Proiecte cu finanțare din fonduri externe nerambursabile (FEN) postaderare” în vederea asigurării cheltuielilor aferente finalizării proiectelor prevăzute la art. 10, cele aferente transferurilor de fonduri necesare susținerii derulării proiectelor finanțate din FEN post aderare, în cadrul programelor aferente Politicii de Coeziune a UE și altor facilități și instrumente post aderare, precum și cele aferente proiectelor/programelor cu finanțare din Mecanismul Financiar SEE și Mecanismul Financiar Norvegian;

b) titlul 51 „Transferuri între unități ale administrației publice”, în vederea asigurării sumelor reprezentând contribuția proprie și/sau cofinanţarea națională, aferentă proiectelor finanțate din fonduri externe nerambursabile ale instituțiilor publice finanțate din venituri proprii și subvenții de la bugetul de stat, precum și ale instituțiilor de învățământ superior militar, de informații, de ordine publică și de securitate națională finanțate integral din venituri proprii.

(2) Sumele prevăzute la titlul 58 „Proiecte cu finanțare din fonduri externe nerambursabile aferente cadrului financiar 2014-2020” nu pot fi virate la alte naturi de cheltuieli pe parcursul anului 2017 și nu pot fi cedate la Fondul de rezervă bugetară la dispoziția Guvernului prevăzut în bugetul de stat în baza prevederilor art. 54 din Legea nr. 500/2002, cu modificările și completările ulterioare.

(3) În condițiile prevederilor Legii nr. 500/2002, cu modificările și completările ulterioare, în cursul întregului an ordonatorii principali de credite pot efectua virări de credite bugetare între titlurile, articolele și alineatele de cheltuieli din cadrul aceluiași capitol sau de la alte capitole pentru asigurarea fondurilor necesare la titlul 58 „Proiecte cu finanțare din fonduri externe nerambursabile aferente cadrului financiar 2014-2020”, cu încadrarea în nivelul total al fondurilor aprobate.

(4) Pe parcursul întregului an, ordonatorii principali de credite pot efectua virări de credite de angajament neutilizate în cadrul titlului 58 „Proiecte cu finanțare din fonduri externe nerambursabile aferente cadrului financiar 2014-2020”, cu încadrarea în nivelul total al fondurilor aprobate, pentru asigurarea finanțării proiectelor aflate în implementare sau pentru introducerea unor proiecte noi finanțate din fonduri externe nerambursabile postaderare.

(5) Se autorizează Ministerul Finanțelor Publice să efectueze, pe parcursul întregului an, cu încadrarea în nivelul total al fondurilor de la bugetul de stat aprobate la titlul 58 „Proiecte cu finanțare din fonduri externe nerambursabile aferente cadrului financiar 2014-2020”:

a) redistribuiri de credite de angajament și credite bugetare între ordonatorii principali de credite cu rol de autoritate de management/ autoritate de certificare;

b) redistribuiri de credite de angajament și credite bugetare între ordonatorii principali de credite ai bugetului de stat, în funcție de stadiul implementării, la nivelul fiecărui ordonator de credite, a proiectelor finanțate din fonduri externe nerambursabile postaderare;

c) redistribuiri de credite bugetare între ordonatorii principali de credite ai bugetului de stat beneficiari și cei cu rol de autoritate de management/certificare/operator de program pentru asigurarea finanțării corespunzătoare a proiectelor/programelor implementate din fonduri externe nerambursabile, precum și pentru asigurarea finanțării unor proiecte noi.

(6) Se autorizează Ministerul Finanțelor Publice să efectueze redistribuiri/virări de credite bugetare și credite de angajament între ordonatorii principali de credite, la solicitarea acestora, de la titlul 58 „Proiecte cu finanțare din fonduri externe nerambursabile aferente cadrului financiar 2014-2020” la:

a) titlul 56 „Proiecte cu finanțare din fonduri externe nerambursabile (FEN) postaderare” în vederea asigurării cheltuielilor în cadrul programelor aferente Politicii de coeziune a Uniunii Europene și altor facilități și instrumente postaderare, precum și cele aferente proiectelor/programelor cu finanțare din Mecanismul Financiar SEE și Mecanismul Financiar Norvegian;

b) titlul 51 „Transferuri între unități ale administrației publice” pentru asigurarea cheltuielilor instituțiilor publice finanțate din venituri proprii și subvenții de la bugetul de stat, precum și ale instituțiilor de învățământ superior militar, de informații, de ordine publică și de securitate națională finanțate integral din venituri proprii la titlul 58 „Proiecte cu finanțare din fonduri externe nerambursabile aferente cadrului financiar 2014-2020 ”.

(7) Se interzice instituțiilor publice finanțate din venituri proprii și subvenții de la bugetul de stat să efectueze virări de credite de la titlul 58 „Proiecte cu finanțare din fonduri externe nerambursabile aferente cadrului financiar 2014-2020”.

(8) Virările de credite bugetare prevăzute la alin. (3) se pot efectua și de la capitolele care au fost majorate din Fondul de rezervă bugetară la dispoziția Guvernului și din Fondul de intervenție la dispoziția Guvernului, cu excepția sumelor alocate din aceste fonduri.

(9) În condițiile Legii nr. 500/2002, cu modificările și completările ulterioare, se autorizează ordonatorii principali de credite care identifică, pe parcursul exercițiului bugetar anual, proiecte noi sau proiecte în derulare din anii anteriori finanţabile din fonduri externe nerambursabile postaderare și care nu au în bugetul propriu titlul 58 „Proiecte cu finanțare din fonduri externe nerambursabile aferente cadrului financiar 2014-2020”, articolul sau alineatul corespunzător, să introducă titlul, articolul și alineatul respectiv.

(10) Prevederile alin. (9) se aplică și instituțiilor publice finanțate parțial sau integral din venituri proprii, cu introducerea corespunzătoare a modificărilor, atât la partea de venituri, cât și la partea de cheltuieli.

(11) Virările și redistribuirile de credite de angajament și credite bugetare între și în cadrul proiectelor/programelor finanțate din fonduri externe nerambursabile postaderare prevăzute la alin. (1), (3), (4), (8) și (9), precum și modificările prevăzute la art. 15 alin. (7) se efectuează de ordonatorii principali de credite și se comunică Ministerului Finanțelor Publice, concomitent cu transmiterea anexelor la bugetul acestora, modificate în mod corespunzător.

(12) Din sumele prevăzute la titlul 58 „Proiecte cu finanțare din fonduri externe nerambursabile aferente cadrului financiar 2014-2020 ” se pot efectua cheltuieli curente și de capital pentru derularea corespunzătoare a proiectelor finanțate de la acest titlu.

(13) Influențele în structura creditelor bugetare rezultate în baza virărilor de credite vor fi evidențiate în structura cheltuielilor aprobate instituțiilor publice finanțate din venituri proprii și subvenții de la bugetul de stat la titlul 58 „Proiecte cu finanțare din fonduri externe nerambursabile aferente cadrului financiar 2014-2020”.

(14) Pe parcursul întregului an se autorizează ordonatorii principali de credite cu rol de autoritate de management, în a căror anexă la buget se cuprind sumele necesare implementării programelor aferente cadrului financiar european 2014-2020, să modifice creditele de angajament și creditele bugetare la poziția “Finanțare din FEN postaderare”, cu încadrarea în sumele prevăzute prin decizia Comisiei Europene de aprobare a programului, la solicitarea și pe răspunderea autorităților de management în cauză*.* Ordonatorii principali de credite comunică Ministerului Finanțelor Publice modificările efectuate, concomitent cu transmiterea anexelor modificate, însușite de ordonatorul principal de credite.

(15) Sumele prevăzute pe total la alineatul „Finanțare externă nerambursabilă" nu pot fi diminuate. Sumele prevăzute pe total la alineatul „Cheltuieli neeligibile" nu pot fi majorate prin redistribuire/virare de la celelalte alineate de cheltuieli din cadrul titlului 58 „Proiecte cu finanțare din fonduri externe nerambursabile aferente cadrului financiar 2014-2020". Majorarea sumelor prevăzute la alineatul „Cheltuieli neeligibile" poate fi efectuată numai de la alte titluri de cheltuieli, în condițiile legii.

**Art.19.** - (1) Ministerul Dezvoltării Regionale, Administrației Publice și Fondurilor Europene în calitate de Punct Național de Contact este autorizat să cuprindă în bugetul și anexele acestuia creditele de angajament și creditele bugetare necesare proiectelor proprii finanțate din Asistență Tehnică și Fondul Bilateral, până la intrarea în vigoare a cadrului financiar aferent Mecanismelor Financiare SEE și Norvegian 2014-2021 și primirea avansurilor de la statele donatoare, prin virări de credite de la același titlu sau de la alte titluri ori capitole de cheltuieli.

(2) Ordonatorii principali de credite în calitate de Operatori de Program sunt autorizați să cuprindă în bugetele și anexele acestora creditele de angajament și creditele bugetare necesare finanțării proiectelor proprii din asistența financiară nerambursabilă „costuri de management” ale Operatorului de Program până la intrarea în vigoare a cadrului financiar pentru Mecanismele Financiare SEE și Norvegian 2014-2021 și primirea avansurilor de la statele donatoare, prin virări de credite de la același titlu sau de la alte titluri ori capitole de cheltuieli.

(3) Ministerul Finanțelor Publice este autorizat să cuprindă în bugetul și anexele acestuia creditele de angajament și creditele bugetare necesare finanțării aferente asistenței financiare „costuri de management” ale Operatorului de Program până la intrarea în vigoare a cadrului financiar pentru Mecanismele Financiare SEE și Norvegian 2014-2021 și primirea avansurilor de la statele donatoare, prin virări de credite de la același titlu sau de la alte titluri ori capitole de cheltuieli, pentru asigurarea sumelor necesare Operatorului de Program Fondul Român de Dezvoltare Socială în calitate de beneficiar.

(4) Ministerul Educației Naționale este autorizat să cuprindă în bugetul și anexele acestuia creditele de angajament și creditele bugetare necesare finanțării aferente asistenței financiare „costuri de management” ale Operatorului de Program , până la intrarea în vigoare a cadrului financiar pentru Mecanismele Financiare SEE și Norvegian 2014-2021 și primirea avansurilor de la statele donatoare, prin virări de credite de la același titlu sau de la alte titluri ori capitole de cheltuieli, pentru asigurarea sumelor necesare Operatorilor de Program Agenția Națională pentru Programe Comunitare în Domeniul Educației și Formării Profesionale și Unitatea Executivă pentru Finanțarea Învățământului Superior, a Cercetării, Dezvoltării și Inovării în calitate de beneficiari.

(5) După autorizarea cheltuielilor de către Operatorii de Program/Punctul Național de Contact sumele reprezentând fonduri externe nerambursabile cuvenite a fi rambursate beneficiarilor vor fi virate de către Operatorii de program/PNC în conturile de venituri ale bugetului de stat.

(6) Se autorizează ordonatorii principali de credite, în calitate de Punct Naţional de Contact / Operatori de Program să introducă în anexele 3/XX/20, 3/XX/21, 3/XX/22, 3/XX/23, 3/XX/24, 3/XX/25, după caz, creditele de angajament si credite bugetare aferente fondurilor externe nerambursabile si cofinanțării naționale necesare implementării programelor/proiectelor la nivelul prevăzut în Memorandumurile de Înțelegere pentru implementarea Mecanismelor Financiare SEE și Norvegian 2014-2021/acordurile de program/contracte/decizii/ordine de finanțare, inclusiv cele aferente estimărilor pentru anii 2018-2020 și anii ulteriori.

(7) Se autorizează ordonatorii principali de credite cu rol de Punct National de Contact / Operatori de Program să includă în bugetul fondurilor externe nerambursabile creditele bugetare aferente sumelor primite în cursul anului și necuprinse în bugetul aprobat pe anul 2017, reprezentând fonduri externe nerambursabile, alți donatori și din alte facilități postaderare, atât în bugetul propriu cât și al instituțiilor publice din subordine.

(8) Se autorizează ordonatorii principali de credite cu rol de Punct National de Contact / Operatori de Program să introducă creditele bugetare conform prevederilor alin. (7) în anexele la bugetul acestora precum și să majoreze creditele de angajament necesare implementării programelor la nivelul prevăzut în memorandum-urile de înțelegere, repartizate pe ani.

(9) Se autorizează Ministerul Finanțelor Publice ca, pe baza comunicărilor transmise de ordonatorii principali de credite, să aprobe repartizarea pe trimestre a sumelor prevăzute la alin. (7).

(10) Ordonatorii principali de credite au obligația să comunice Ministerului Finanțelor Publice modificările prevăzute la alin.(1)-(4) și (6)-(8) în termen de 10 zile de la efectuarea acestora, concomitent cu transmiterea anexelor modificate, însușite de ordonatorul principal de credite.

SECŢIUNEA a 6-a

Dispoziții referitoare la proiecte cu finanțare din fonduri rambursabile

pe anul 2017

**Art.20.** - (1) Pentru anul 2017, cheltuielile echivalente sumelor rămase de utilizat și de tras din împrumuturile preluate spre administrare de Ministerul Finanțelor Publice și a sumelor aferente contribuției Guvernului României la finanțarea proiectelor respective sunt cuprinse cumulat în bugetele ordonatorilor principali de credite, în cadrul sumelor alocate cu această destinație de la bugetul de stat, potrivit prevederilor art. 19 alin. (1) din Ordonanța de urgență a Guvernului nr. 157/2008 pentru reglementarea unor măsuri privind datoria publică în scopul aplicării art. 14 din Ordonanța de urgență a Guvernului nr. 64/2007 privind datoria publică, aprobată prin Legea nr. 89/2009. Aceeași încadrare se aplică și pentru cheltuielile în cadrul împrumuturilor contractate și administrate de Ministerul Finanțelor Publice potrivit prevederilor Ordonanței de urgență a Guvernului nr. 64/2007 privind datoria publică, aprobată cu modificări și completări prin Legea nr. 109/2008, cu modificările ulterioare, a căror disponibilizare are la bază realizarea unor investiții sectoriale și/sau a altor acțiuni necesare în domeniul reformelor sectoriale, în funcție de natura și de specificul acestor împrumuturi.

(2) Fondurile aferente cheltuielilor prevăzute la alin.(1) sunt cuprinse în bugetele ordonatorilor principali de credite la titlul 65 „Cheltuieli aferente programelor cu finanțare rambursabilă”, respectiv la capitolele și subcapitolele corespunzătoare de cheltuieli, potrivit destinației acestora.

Art.21. - Fac excepție de la prevederile art.20 cheltuielile aferente proiectelor finanțate din împrumuturile care nu sunt preluate spre administrare de către Ministerul Finanțelor Publice, potrivit prevederilor art. 14 din Ordonanța de urgență a Guvernului nr. 64/2007, aprobată cu modificări și completări prin Legea nr. 109/2008, cu modificările ulterioare, care sunt cuprinse în bugetele ordonatorilor principali de credite ca sume alocate din bugetul fondurilor provenite din credite externe și, respectiv, ca sume alocate din bugetul de stat în bugetul propriu, în funcție de sursa de finanțare a cheltuielilor respective.

Art.22. - (1) Guvernul poate aproba prin hotărâre redistribuiri de credite bugetare și credite de angajament neutilizate între ordonatorii principali de credite ai bugetului de stat, cu încadrarea în nivelul total al cheltuielilor prevăzute la titlul 65 „Cheltuieli aferente programelor cu finanțare rambursabilă” și, respectiv, în nivelul total al cheltuielilor din bugetul fondurilor provenite din credite externe, în funcție de derularea programelor respective.

(2) În cursul întregului an, ordonatorii principali de credite pot efectua virări de credite bugetare și credite de angajament, neutilizate între capitole, între și în cadrul proiectelor/programelor cu finanțare rambursabilă, inclusiv prin diminuarea cheltuielilor de natura investițiilor și majorarea cheltuielilor curente, pentru asigurarea sumelor necesare derulării corespunzătoare a acestora, și pot introduce proiecte noi, cu încadrarea în nivelul total al cheltuielilor prevăzute la titlul 65 „Cheltuieli aferente programelor cu finanțare rambursabilă” și, respectiv, în nivelul total al cheltuielilor din credite externe.

Art.23. - În condițiile prevederilor Legii nr. 500/2002, cu modificările și completările ulterioare, pe parcursul întregului an, ordonatorii principali de credite pot efectua virări de credite bugetare și credite de angajament neutilizate între titlurile, articolele și alineatele de cheltuieli din cadrul aceluiași capitol sau de la alte capitole, pentru asigurarea fondurilor necesare la titlul 65 „Cheltuieli aferente programelor cu finanțare rambursabilă”.

Art.24.- Partea aferentă cheltuielilor eligibile, din sumele reprezentând plăți în avans pentru implementarea programelor, proiectelor și acțiunilor finanțate din fonduri rambursabile, poate fi justificată prin bunuri livrate, lucrări executate și servicii prestate până la termenul stabilit pentru plata finală conform contractelor încheiate, cu respectarea cerințelor finanțatorilor în cauză.

CAPITOLUL II

Responsabilități în aplicarea prezentei legi

**Art. 25.** - (1) Se autorizează Ministerul Afacerilor Externe, în anul 2017, să încheie peste limita creditelor bugetare aprobate prin buget, angajamente legale în sumă de 7.037 mii lei la capitolul 51.01 „Autorități publice și acțiuni externe", din care: 700 mii lei la titlul 10 „Cheltuieli de personal”, 6.057 mii lei la titlul 20 „Bunuri și servicii” și 280 mii lei la titlul 71 „Active nefinanciare”, pentru participarea României la expoziția internațională 2017 „Energia viitorului", Astana, Kazahstan.

(2) Pentru pregătirea exercitării de către România a Președinției Consiliului Uniunii Europene în anul 2019, se autorizează Ministerul Afacerilor Externe, prin ministrul delegat pentru afaceri europene, conform prevederilor Ordonanței de urgență a Guvernului nr .1/2017 pentru stabilirea unor măsuri în domeniul administrației publice centrale și pentru modificarea și completarea unor acte normative, să încheie în anul 2017 angajamente legale în limita sumei de 89.500 mii lei, din care 16.500 mii lei la titlul 20 „Bunuri si servicii” și 73.000 mii lei la titlul 71 „Active nefinanciare”.

**Art. 26.** - (1) Prin excepție de la art. 30 alin. (2) din Legea privind finanțele publice nr.500/2002, cu modificările și completările ulterioare, se pot aloca Ministerului Dezvoltării Regionale, Administrației Publice și Fondurilor Europene, prin hotărâre a Guvernului, sume din Fondul de Rezervă bugetară la dispoziția Guvernului prevăzut în bugetul de stat pe anul 2017 pentru finanțarea Programului Național de Dezvoltare Locală inclusiv etapa a II-a.

(2) Prin derogare de la prevederile art.12 lit. e) din Legea responsabilității fiscal-bugetare nr.69/2010, republicată și ale art.47 alin.(4), alin.(9) și alin.(10) din Legea nr.500/2002, cu modificările și completările ulterioare, în anul 2017, se autorizează Ministerul Dezvoltării Regionale, Administrației Publice și Fondurilor Europene, să efectueze virări de credite bugetare și de angajament, între capitole bugetare și între programe, peste limitele prevăzute, cu încadrarea în prevederile bugetare aprobate, în vederea finanțării Programului Național de Dezvoltare Locală inclusiv etapa a II-a.

(3) În termen de 5 zile de la aprobarea modificărilor prevăzute la alin. (2) Ministerul Dezvoltării Regionale, Administrației Publice și Fondurilor Europene comunică Ministerului Finanțelor Publice virările efectuate concomitent cu transmiterea anexelor la bugetul ministerului modificate, însușite de ordonatorul principal de credite.

(4) Se autorizează Ministerul Finanțelor Publice ca, pe baza comunicărilor transmise de Ministerul Dezvoltării Regionale, Administrației Publice și Fondurilor Europene potrivit alin. (3) să aprobe repartizarea pe trimestre a virărilor între capitole bugetare prevăzute la alin.(2).

(5) Se aprobă în bugetul Ministerului Dezvoltării Regionale, Administrației Publice și Fondurilor Europene, la programul bugetar cod 1284 „Programul Național de Dezvoltare Locală” credite de angajament în anul 2017 în sumă de 1.000.000 mii lei la capitolul 70.01 „Locuințe, servicii și dezvoltare publică”, titlul 51 „Transferuri între unități ale administrației publice” pentru asigurarea finanțării restului de executat pentru investițiile aflate în finanțare la 31 decembrie 2016.

(6) Se aprobă în bugetul Ministerului Dezvoltării Regionale, Administrației Publice și Fondurilor Europene în anexa nr.3/15/27 „Fișa programului” la programul bugetar cod 1404 „Programul Național de Cadastru și Carte Funciară”, capitolul 51.10 „Autorități publice și acțiuni externe” titlul 51 „Transferuri între unități ale administrației publice” credite de angajament în sumă de 450.450 mii lei.

(7) Se aprobă în bugetul Ministerului Dezvoltării Regionale, Administrației Publice și Fondurilor Europene, la programul „Etapa a II-a - Programul Național de Dezvoltare Locală” credite de angajament în sumă de 30.000.000 mii lei la capitolul 70.01 „Locuințe, servicii și dezvoltare publică”, titlul 51 „Transferuri între unități ale administrației publice” pentru încheierea de contracte de finanțare conform prevederilor art. IV din Ordonanța de urgență a Guvernului nr.6/2017 pentru modificarea și completarea unor acte normative precum și pentru stabilirea unor măsuri privind realizarea investițiilor finanțate din fonduri publice.

(8) Se autorizează Ministerul Dezvoltării Regionale, Administrației Publice și Fondurilor Europene să comunice Ministerului Finanțelor Publice în termen de 10 zile de la intrarea în vigoare a prezentei legi, bugetul Agenției Naționale de Cadastru și Publicitate Imobiliară detaliat pe surse de finanțare, cu respectarea destinației stabilite conform art.9 alin. (2) și (3) din Legea cadastrului și a publicității imobiliare nr.7/1996, republicată.

Art.27. - (1) În bugetul Ministerului Justiției, la capitolul 61.01. „Ordine publică și siguranță națională" , titlul 71 „Active nefinanciare”, este cuprinsă și suma de 3.080.440 lei cuvenită în baza art. 37 alin. (1) din Legea nr. 318/2015 pentru înființarea, organizarea și funcționarea Agenției Naționale de Administrare a Bunurilor Indisponibilizate și pentru modificarea și completarea unor acte normative și care se utilizează conform prevederilor Hotărârii Guvernului nr. 933/2016 pentru aprobarea Regulamentului privind distribuirea sumelor prevăzute la art. 37 din Legea nr. 318/2015 pentru înființarea, organizarea și funcționarea Agenției Naționale de Administrare a Bunurilor Indisponibilizate și pentru modificarea și completarea unor acte normative.

(2) În bugetul Ministerului Justiției, la capitolul 61.01 „Ordine publică și siguranță națională", titlul 55 „Alte transferuri”, este cuprinsă și suma de 3.080.440 lei, cuvenită în baza art. 37 alin. (1) din Legea nr. 318/2015 și care se utilizează de Agenția Națională de Administrare a Bunurilor Indisponibilizate conform prevederilor Hotărârii Guvernului nr. 933/2016.

(3) În anul 2017, la solicitarea Uniunii Naționale a Practicienilor în Insolvență din România, în măsura în care disponibilitățile fondului de lichidare nu acoperă cheltuielile aferente procedurilor cărora le este destinat, în condițiile legii, transferul pentru fondul de lichidare se va face din bugetul Ministerul Justiției, prin bugetul Oficiului Național al Registrului Comerțului, de la capitolul 61.01 „Ordine publică și siguranță națională”, titlul 55 „Alte transferuri”, în limita creditelor bugetare aprobate cu această destinație.

Art.28. - (1) În bugetul Ministerului Afacerilor Interne, la capitolul 61.01 „Ordine publică și siguranță națională” este cuprinsă și suma de 3.080.440 lei, cuvenită în baza art. 37 alin. (1) din Legea nr. 318/2015 și care se utilizează conform prevederilor Hotărârii Guvernului nr. 933/2016.

Art.29. - Din creditele bugetare prevăzute în bugetul Ministerului Apărării Naționale la capitolul 60.01 „Apărare”, titlul 71 „Active nefinanciare” suma de 3.800.000 mii lei se utilizează exclusiv pentru plățile prin acreditive aferente programelor de achiziții de echipamente militare.

Art.30. - În bugetul Ministerului Tineretului și Sportului, la capitolul 67.01 „Cultură, recreere și religie", titlul 51 „Transferuri între unități ale administrației publice", este cuprinsă și suma de 26.287 mii lei, cuvenită în baza art. 13 alin. (3) și a pct. 3 din anexa la Ordonanța de urgență a Guvernului nr. 77/2009, aprobată cu modificări și completări prin Legea nr. 246/2010, cu modificările și completările ulterioare.

Art.31. - În anul 2017, sumele aferente schemelor de sprijin direct și măsurilor finanțate din FEGA prevăzute la alin. (2) al art. 6 din Ordonanța de urgență a Guvernului nr. 49/2015 privind gestionarea financiară a fondurilor europene nerambursabile aferente politicii agricole comune, politicii comune de pescuit și politicii maritime integrate la nivelul Uniunii Europene, precum și a fondurilor alocate de la bugetul de stat pentru perioada de programare 2014 - 2020 și pentru modificarea și completarea unor acte normative din domeniul garantării, aprobată cu modificări și completări prin Legea nr.56/2016, cu modificările și completările ulterioare, se cuprind în bugetul Ministerului Agriculturii și Dezvoltării Rurale la capitolul 83.01 „Agricultură, silvicultură, piscicultură și vânătoare", titlul 58 „Proiecte cu finanțare din fonduri externe nerambursabile aferente cadrului financiar 2014 - 2020", articolul 58.13 „Fondul European de Garantare Agricolă (FEGA)".

Art.32. - (1) Din bugetul aprobat Ministerului Transporturilor, la capitolul 84.01 „Transporturi”, articolul 40.05 „Subvenții pentru transportul de călători cu metroul”, se suportă și subvențiile aferente lucrărilor executate și neplătite în anul 2016.

(2) În bugetul Ministerului Transporturilor pe anul 2017, la capitolul 84.01 „Transporturi”, titlul 51 „Transferuri între unități ale administrației publice”, alineatul 51.01.55 „Întreținerea infrastructurii feroviare publice” este cuprinsă suma de 1.150.000 mii lei pentru Compania Națională de Căi Ferate „CFR” – SA, sumă care va fi utilizată cu prioritate pentru:

a) plata obligațiilor către bugetul general consolidat;

b) plata fondului de risc și a ratei de capital, dobânzilor, comisioanelor și a altor costuri aferente împrumutului, contractat în baza Ordonanței de urgență a Guvernului nr.86/2012 pentru aprobarea Acordului de garanție dintre România și Banca Europeană pentru Reconstrucție și Dezvoltare, semnat la București la 28 noiembrie 2012, privind garantarea în proporție de 100% a obligațiilor aferente Acordului de împrumut (Restructurarea financiară a Companiei Naționale de Căi Ferate „CFR” – SA) dintre Compania Națională de Căi Ferate „CFR” – SA și Banca Europeană pentru Reconstrucție și Dezvoltare în valoare de până la 175.000.000 euro, aprobată prin Legea nr.93/2013;

c) asigurarea cheltuielilor stabilite de lege, aferente activității de întreținere și funcționare a infrastructurii feroviare publice prestate de administratorul infrastructurii feroviare, precum și a cheltuielilor stabilite prin contracte de prestări servicii, inclusiv cu sucursalele/filialele acestuia.

(3) Diferența dintre suma alocată și sumele utilizate potrivit alin. (2) se utilizează pentru asigurarea cheltuielilor aferente activității de întreținere și funcționare a infrastructurii feroviare publice prestate de administratorul infrastructurii feroviare, precum și a cheltuielilor stabilite prin contracte de prestări servicii, inclusiv cu sucursalele/filialele acestuia.

Art.33. - În bugetul Ministerului Educației Naționale, la capitolul 67.01 „Cultură, recreere și religie", titlul 51 „Transferuri între unități ale administrației publice", este cuprinsă și suma de 25.424 mii lei, cuvenită în baza art. 13 alin. (3) din Ordonanța de urgență a Guvernului nr. 77/2009, aprobată cu modificări și completări prin Legea nr. 246/2010, cu modificările și completările ulterioare.

Art.34. - În bugetul Ministerului Educației Naționale, la capitolul 65.01 „Învățământ", este cuprinsă și suma de 4.107.253 lei cuvenită în baza art. 37 alin. (1) din Legea nr. 318/2015 și care se utilizează conform prevederilor Hotărârii Guvernului nr. 933/2016.

Art.35. - În anul 2017, prin derogare de la art. 23 alin. (2) din Legea nr. 56/2012 privind organizarea și funcționarea Academiei de Științe ale Securității Naționale, cu modificările și completările ulterioare, sumele alocate de la bugetul de stat Academiei de Științe ale Securității Naționale sunt cuprinse în anexa nr. 3/25 a Ministerului Educației Naționale, la capitolul 53.01 „Cercetare fundamentală și cercetare dezvoltare", titlul 51 „Transferuri între unități ale administrației publice”.

Art.36. - În bugetul Ministerului Sănătății la capitolul 66.01 „Sănătate", titlul 51 „Transferuri între unități ale administrației publice" este cuprinsă și suma de 25.424 mii lei reprezentând alocații în baza art. 13 alin. (3) din Ordonanța de urgență a Guvernului nr. 77/2009, aprobată cu modificări și completări prin Legea nr. 246/2010, cu modificările și completările ulterioare.

Art.37. - În bugetul Ministerului Sănătății, la capitolul 66.01 „Sănătate", este cuprinsă și suma de 4.107.253 lei cuvenită în baza art. 37 alin. (1) din Legea nr. 318/2015 și care se utilizează conform prevederilor Hotărârii Guvernului nr. 933/2016.

Art.38. - Se autorizează Ministerul Sănătății să încheie angajamente legale peste limita creditelor bugetare aprobate prin buget, la capitolul 66.01 „Sănătate”, titlul 20 „Bunuri și servicii”, în sumă de 140.000 mii lei pentru achiziționarea vaccinurilor necesare implementării Programului Național de vaccinare.

Art.39. – (1) În bugetul Ministerului Culturii și Identității Naționale, la titlul 51.01 „Transferuri între unități ale administrației publice" este cuprinsă și suma de 12.712 mii lei cuvenită potrivit prevederilor art. 13 alin. (3) din Ordonanța de urgență a Guvernului nr. 77/2009, aprobată cu modificări și completări prin Legea nr. 246/2010, cu modificările și completările ulterioare.

(2) Se autorizează Ministerul Culturii și Identității Naționale ca din sumele aprobate la capitolul 67.01 „Cultură, recreere și religie" să asigure finanțarea cheltuielilor aferente organizării Festivalului Internațional „George Enescu", ediția a XXIII-a, din anul 2017, prin intermediul ARTEXIM - instituție publică subordonată.

Art.40. - (1) Cu suma de 170.000 mii lei prevăzută în bugetul Ministerului Comunicațiilor și Societății Informaționale la capitolul 85.01 „Comunicații", titlul 72 „Active financiare" alineatul 72.01.01 „Participare la capitalul social al societăților comerciale" ministerul poate majora contribuția statului la capitalul social al Companiei Naționale „Poșta Română" - S.A. proporțional cu cota de participare deținută, iar ceilalți acționari pot participa la majorarea capitalului social proporțional cu cota de participare deținută, cu respectarea prevederilor Legii nr. 31/1990, republicată, cu modificările și completările ulterioare.

(2) Suma prevăzută la alin. (1) se virează de către Ministerul Comunicațiilor și Societății Informaționale, după parcurgerea procedurilor în domeniul ajutorului de stat, Companiei Naționale „Poșta Română" - S.A. într-un cont de disponibil deschis la Trezoreria Statului și se utilizează pentru achitarea datoriilor restante la bugetul general consolidat.

(3) Prin derogare de la prevederile art.30 alin.(2) din Legea nr.500/2002 privind finanțele publice, cu modificările și completările ulterioare, se pot aloca Ministerului Comunicațiilor și Societății Informaționale, prin hotărâre a Guvernului, sume din Fondul de rezervă bugetară la dispoziția Guvernului prevăzut în bugetul de stat pe anul 2017 pentru punerea în executare a hotărârilor judecătorești cu privire la Contractul de furnizare produse nr.37/30.04.2013, - subsecvent Acordului-cadru de furnizare nr.32/12.08.2009.

Art.41. – (1) În bugetul Ministerului Public, la capitolul 61.01. „Ordine publică și siguranță națională" , titlul 71 ”Active nefinanciare”, este cuprinsă și suma de 3.080.440 lei cuvenită în baza art. 37 alin. (1) din Legea nr. 318/2015 și care se utilizează conform prevederilor Hotărârii Guvernului nr. 933/2016.

(2) Se autorizează Ministerul Public să efectueze redistribuiri de credite bugetare în cadrul bugetului aprobat pe anul 2017, la capitolul 61.01 „Ordine publică și siguranță națională", între ordonatorii secundari de credite, cu încadrarea în sumele aprobate pe fiecare titlu de cheltuieli.

Art.42. - (1) Din bugetul Ministerul Economiei la capitolul 80.01 „Acțiuni generale economice, comerciale și de muncă", titlul 55 „Alte transferuri" alineatul 55.01.03 „Transferuri pentru finanțarea lucrărilor de pază și întreținere la Combinatul Minier Krivoi Rog Ucraina" se suportă și cheltuielile aferente serviciilor prestate și neplătite aferente trimestrului IV al anului 2016.

(2) În bugetul Ministerul Economiei la programul cod 642 „Programe de conservare sau de închidere a minelor” la capitolul 82.01 „Industria extractivă, prelucrătoare și de construcții”, titlul 40 „Subvenții” se prevăd credite de angajament în sumă de 130.000 mii lei.

Art.43. – Sumele alocate de la bugetul de stat pentru acoperirea cheltuielilor de funcționare și dezvoltare ale Societății Române de Radiodifuziune și Societății Române de Televiziune, potrivit art.41 din Legea nr.41/1994 privind organizarea și funcționarea Societății Române de Radiodifuziune și Societății Române de Televiziune, republicată, cu modificările și completările ulterioare, se asigură de la titlul 55 „Alte transferuri ”.

 Art.44. - (1) Fondurile de rezervă constituite la nivelul Societății Române de Radiodifuziune din profitul anilor precedenți și veniturile proprii încasate potrivit Legii nr.41/1994, pot fi utilizate de către aceasta pentru finanțarea cheltuielilor de funcționare și dezvoltare.

(2) Din suma prevăzută în bugetul Societății Române de Radiodifuziune se pot asigura și cheltuieli ce decurg din angajamente legale încheiate anterior intrării în vigoare a Legii nr.1/2017 privind eliminarea unor taxe și tarife, precum și pentru modificarea și completarea unor acte normative.

Art.45. – (1) Din suma prevăzută în bugetul Societății Române de Televiziune, potrivit art.41 din Legea nr.41/1994, până la data de 31 martie 2017 se va efectua plata obligațiilor restante la data de 30 noiembrie 2016, acordându-se prioritate obligațiilor către bugetul general consolidat.

(2) Veniturile proprii încasate potrivit Legii nr.41/1994, pot fi utilizate de către aceasta pentru finanțarea cheltuielilor de funcționare și dezvoltare.

Art.46. – Până la data de 31 decembrie 2017, prin derogare de la art. 20 din Legea nr. 31/2007 privind reorganizarea și funcționarea Academiei Oamenilor de Știință din România, cu modificările și completările ulterioare, finanțarea cheltuielilor Academiei și ale unităților subordonate se asigură de la bugetul de stat, iar veniturile proprii realizate se virează la acest buget.

**Art.47.** - În bugetul Ministerului pentru Mediul de Afaceri, Comerț și Antreprenoriat în anexa nr.3/60/27 „Fișa programului” se aprobă, suplimentar față de creditele bugetare aprobate, următoarele credite de angajament:

a) 15.000 mii lei la programul bugetar cod 647 „Stimularea exporturilor”, la capitolul 80.01 „Acțiuni generale economice, comerciale și de muncă", titlul 40 „Subvenții";

b) 1.213.798 mii lei la Programul pentru stimularea înființării întreprinderilor mici și mijlocii „Start-up Nation- România” la capitolul 80.01 „Acțiuni generale economice, comerciale și de muncă", titlul 55 „Alte transferuri”.

Art.48. - În anul 2017, Ministerul Cercetării și Inovării poate încheia peste limita creditelor bugetare aprobate prin buget angajamente legale în suma de 487.000 mii lei, din care:

a) 482.600 mii lei la capitolul 53.01 „Cercetare fundamental și cercetare-dezvoltare”, pentru programele, proiectele, contribuțiile și cotizațiile la organismele internaționale;

b) 4.400 mii lei la capitolul 74.01 „Protecția mediului” pentru obiectivul de investiții „Dezafectarea reactorului nuclear VVR-S, repatrierea combustibilului nuclear uzat EK-10 și modernizarea instalațiilor Stației de Tratare a Deșeurilor Radioactive" din cadrul Institutului Național de Cercetare-Dezvoltare pentru Fizică și Inginerie Nucleară „Horia Hulubei" - IFIN-HH.

Art.49. - Se autorizează Ministerul pentru Românii de Pretutindeni, în anul 2017 să încheie angajamente legale, în sumă totală de 10.000 mii lei, la capitolul 67.01 „Cultură, recreere și religie”, titlul 59 „Alte cheltuieli", pentru continuarea proiectelor privind promovarea identității etnice, culturale, lingvistice și religioase în comunitățile românilor de pretutindeni, precum și pentru realizarea obiectivelor asumate prin Programul de guvernare.

Art.50. - (1) Fondurile publice reprezentând contravaloarea exproprierilor aferente lucrărilor de utilitate publică de interes național efectuate în conformitate cu prevederile Legii nr. 255/2010 privind exproprierea pentru cauză de utilitate publică, necesară realizării unor obiective de interes național, județean și local, cu modificările și completările ulterioare, se prevăd în programul de investiții publice în poziție globală la poziția „C - Alte cheltuieli de investiții”, la fișa cod obiectiv 1 „a) Achiziții de imobile, inclusiv terenuri”.

(2) Prevederile alin. (1) se aplică obiectivelor/proiectelor de investiții noi și în continuare ale operatorilor economici cu capital integral sau majoritar de stat și pentru care din fonduri publice se finanțează doar contravaloarea exproprierilor aferente.

(3) Se autorizează Ministerul Finanțelor Publice, la solicitarea ordonatorilor principali de credite, să introducă pe parcursul întregului an, după caz, fișele de investiții aferente poziției „C - Alte cheltuieli de investiții” în programul de investiții publice anexă la bugetul acestora, cu încadrarea în prevederile bugetare aprobate.

(4) În funcție de valoarea necesară a fi alocată din fonduri publice pentru exproprieri, documentațiile tehnico-economice aferente obiectivelor/proiectelor de investiții prevăzute la alin. (1) se aprobă/reaprobă potrivit prevederilor art. 42 din Legea nr. 500/2002, cu modificările și completările ulterioare.

Art.51. – Documentațiile tehnico-economice aferente obiectivelor/proiectelor de investiții noi, documentațiile de avizare a lucrărilor de intervenții, respectiv notele de fundamentare privind necesitatea și oportunitatea efectuării cheltuielilor aferente celorlalte categorii de investiții incluse la poziția „ C - Alte cheltuieli de investiții" ale căror valori se încadrează în limitele prevăzute la art. 42 alin. (1) lit. b) și c) din Legea nr. 500/2002, cu modificările și completările ulterioare, care se finanțează, potrivit legii, din fonduri publice și se derulează prin operatori economici cu capital integral sau majoritar de stat, se aprobă/reaprobă de către ordonatorii principali de credite în subordinea, coordonarea sau sub autoritatea cărora funcționează aceștia.

Art.52. – (1) Se autorizează ordonatorii principali de credite să includă în bugetul fondurilor externe nerambursabile creditele bugetare aferente sumelor primite în cursul anului sau disponibile din anul anterior și necuprinse în bugetul aprobat pe anul 2017, reprezentând fonduri externe nerambursabile, alți donatori și din alte facilități postaderare, atât în bugetul propriu cât și al instituțiilor publice din subordine finanțate integral din bugetul de stat.

(2) Se autorizează ordonatorii principali de credite să includă în bugetul de venituri și cheltuieli al instituțiilor publice din subordine finanțate parțial din bugetul acestora creditele bugetare aferente sumelor primite în cursul anului sau disponibile din anul anterior și necuprinse în bugetul aprobat pe anul 2017, reprezentând fonduri externe nerambursabile, alți donatori și din alte facilități postaderare.

(3) Se autorizează ordonatorii principali de credite să introducă creditele bugetare conform prevederilor alin. (1) și (2) în anexele aprobate de către aceștia potrivit prevederilor prezentei legi, respectiv în anexele la bugetele de venituri și cheltuieli ale instituțiilor publice din subordine, precum și să majoreze creditele de angajament necesare implementării proiectelor la nivelul prevăzut în contractele/deciziile/ordinele/acordurile de finanțare, repartizate pe ani, și să le comunice, în termen de 10 zile, Ministerului Finanțelor Publice.

(4) Se autorizează Ministerul Finanțelor Publice ca, pe baza comunicărilor transmise de ordonatorii principali de credite, să aprobe repartizarea pe trimestre a sumelor prevăzute la alin. (1).

Art.53. – (1) Se interzice ordonatorilor principali de credite să efectueze virări de credite bugetare de la titlul „Transferuri între unități ale administrației publice", alineatele „Transferuri privind contribuții de sănătate pentru persoane care execută pedepse privative de libertate sau arest preventiv", „Transferuri privind contribuția de asigurări sociale de sănătate pentru persoanele aflate în concediu pentru creșterea copilului", „Transferuri privind contribuții de sănătate pentru persoanele beneficiare de ajutor social", „Transferuri din bugetul de stat către fondul de asigurări sociale de sănătate pentru cetățenii străini aflați în centrele de cazare", „Transferuri din bugetul de stat către fondul de asigurări sociale de sănătate pentru persoanele care se află în executarea măsurilor prevăzute la art. 105, 113 și 114 din Legea nr. 286/2009 privind Codul penal, precum și pentru persoanele care se află în perioada de amânare sau întrerupere a executării pedepsei privative de libertate", „Transferuri din bugetul de stat către fondul de asigurări sociale de sănătate pentru personalul monahal al cultelor recunoscute" și „Transferuri privind contribuțiile individuale de asigurări de sănătate aferente indemnizației lunare acordate pe perioada concediului de acomodare în vederea adopției”, la celelalte alineate și articole de cheltuieli ale aceluiași capitol sau la alte capitole bugetare”.

(2) Se interzice ordonatorilor principali de credite să efectueze virări de credite bugetare de la titlul „Rambursări de credite” la celelalte titluri de cheltuieli din cadrul aceluiași capitol sau la alte capitole bugetare.

Art.54. – Creditele bugetare prevăzute pentru alin.30.01.01 „Dobânzi aferente datoriei publice interne directe” se majorează cu valoarea primelor aferente titlurilor de stat emise pe piața internă și externă, concomitent cu înregistrarea creditelor bugetare negative la nivelul primelor încasate la alin.30.01.03 „Prime aferente emisiunii de titluri de stat” respectiv la alin.30.02.04 „Prime aferente emisiunii de titluri de stat”, astfel încât creditele bugetare aprobate pentru titlul 30 „Dobânzi” să nu depășească programul anual aprobat prin legea bugetului de stat.

Art.55. – În condițiile prevederilor Legii nr. 500/2002, cu modificările și completările ulterioare, în cursul întregului an, ordonatorii principali de credite pot efectua virări de credite bugetare între capitolele de cheltuieli pentru asigurarea plății la scadență a rambursărilor de rate de capital aferente împrumuturilor interne și externe, a plății dobânzilor, comisioanelor și altor costuri aferente împrumuturilor, precum și derulării corespunzătoare a programelor finanțate din fonduri externe nerambursabile, preaderare și postaderare și a programelor cu finanțare rambursabilă.

Art.56. – (1) Se autorizează Ministerul Finanțelor Publice să efectueze plăți pentru acoperirea unor costuri generate de aspecte legale neprevăzute la momentul contractării sau demarării procesului de contractare a împrumuturilor aferente emisiunilor de euroobligațiuni pe piețele externe și plății serviciului datoriei publice aferente acestora, din bugetul de stat, prin bugetul Ministerului Finanțelor Publice - Acțiuni generale, din capitolul 55.01 „Tranzacții privind datoria publică și împrumuturi”, titlul 20 „Bunuri și servicii”, articolul 20.24 „Comisioane și alte costuri aferente împrumuturilor”, alineatul 20.24.01 „Comisioane și alte costuri aferente împrumuturilor externe”.

(2) Prin derogare de la art.30 alin.(2) din Legea nr.500/2002 privind finanțele publice, cu modificările și completările ulterioare, se pot aloca prin hotărâre a Guvernului, sume din Fondul de rezervă bugetară la dispoziția Guvernului prevăzut în bugetul de stat pe anul 2017 pentru plata contribuției la bugetul Uniunii Europene.

Art.57. - Virările de credite bugetare și credite de angajament neutilizate se vor face cu respectarea prevederilor art. 12 lit. e) din Legea responsabilității fiscal-bugetare nr. 69/2010, republicată. Virările de credite bugetare și credite de angajament neutilizate aferente proiectelor finanțate din fonduri externe nerambursabile preaderare/postaderare și din fonduri rambursabile, se pot realiza în structura proiectelor inclusiv prin diminuarea cheltuielilor de natura investițiilor și majorarea cheltuielilor curente cu încadrarea în valoarea totală a titlurilor de cheltuieli 56 „Proiecte cu finanțare din fonduri externe nerambursabile (FEN) postaderare”, 58 "Proiecte cu finanțare din fonduri externe nerambursabile aferente cadrului financiar 2014-2020" și 65 „Cheltuieli aferente programelor cu finanțare rambursabilă”.

CAPITOLUL III

Dispoziții finale

Art.58. – (1) În anul 2017, cheltuielile pentru transmiterea și achitarea drepturilor de pensii și asistență socială finanțate din bugetul de stat sau din transferuri de la bugetul de stat către bugetele locale și care se plătesc la domiciliul beneficiarilor prin Compania Națională „Poșta Română" - S.A. se calculează prin aplicarea unui coeficient negociabil ce nu poate depăși 1% asupra valorii sumelor plătite.

(2) În anul 2017, tariful pentru un talon de plată la domiciliul beneficiarilor, în situația în care aceștia au optat pentru plata în cont curent sau în cont de card, este de 2,15 lei și se suportă din bugetul din care se finanțează dreptul respectiv.

Art.59. – (1) Pentru anul 2017, operatorii economici care aplică prevederile Ordonanței Guvernului nr.26/2013 privind întărirea disciplinei financiare la nivelul unor operatori economici la care statul sau unitățile administrativ-teritoriale sunt acționari unici ori majoritari sau dețin direct ori indirect o participație majoritară, aprobată cu completări prin Legea nr. 47/2014, cu modificările ulterioare, pot prevedea, în bugetul de venituri și cheltuieli, majorarea cheltuielilor de natură salarială față de nivelul prevăzut în ultimul buget de venituri și cheltuieli aprobat conform prevederilor legale, astfel:

a) cu sume reprezentând creșteri ale câștigului mediu brut pe salariat aferente creșterii datorate majorării salariului de bază minim brut pe țară garantat în plată și altor cheltuieli de natură salarială, numai pentru personalul care intră sub incidența acestor reglementări;

b) cu sumele reprezentând creșteri ale cheltuielilor de natură salarială aferente reîntregirii acestora, pentru întregul an 2017, determinate ca urmare a acordării unor creșteri salariale sau/și a creșterii numărului de personal în anul 2016, cu condiția de a prevedea rezultatul brut, cel puțin la nivelul celui estimat pentru anul 2017 și avut în vedere cu ocazia elaborării bugetului de venituri și cheltuieli pentru anul 2016, diminuat cu subvențiile de la buget;

c) cu sumele reprezentând creșteri ale cheltuielilor de natură salarială aferente creșterii numărului de personal prognozat la finele anului 2017 față de cel aprobat în anul precedent, corespunzător perioadei de la care se prevede angajarea și până la finele anului, în condiții justificate de extinderea activității;

d) cu sumele reprezentând creșteri ale cheltuielilor de natură salarială aferente personalului angajat pe perioadă determinată, în condiții justificate, pentru asigurarea desfășurării normale a activității;

e) cu sumele reprezentând majorarea valorii tichetelor de masă urmare a modificării prevederilor legale prin care se stabilesc limitele acestora.

(2) Cheltuielile prevăzute la alin. (1) lit. a), c) și d) vor fi evidențiate distinct în anexele de fundamentare ale bugetului de venituri și cheltuieli.

(3) Operatorii economici menționați la alin. (1) pot prevedea, în bugetul de venituri și cheltuieli, majorarea cheltuielilor de natură salarială față de nivelul prevăzut în ultimul buget de venituri și cheltuieli aprobat conform prevederilor legale și peste nivelul majorărilor stabilite conform prevederilor alin. (1), numai cu îndeplinirea cumulativă a următoarelor condiții:

a) bugetul de venituri și cheltuieli pentru anul precedent a fost aprobat conform prevederilor Ordonanței Guvernului nr. 26/2013, aprobată cu completări prin Legea nr. 47/2014, cu modificările ulterioare;

b) nivelul rezultatului brut, al plăților restante și al cheltuielilor de natură salarială a fost realizat conform bugetului de venituri și cheltuieli aprobat pentru anul precedent;

c) sursele proprii de finanțare a activității curente și de investiții repartizate din profitul net, prevăzute în bugetul de venituri și cheltuieli pe anul 2017, să nu fie afectate, astfel încât să conducă la nerealizarea prevederilor/indicatorilor din planurile de administrare/ management sau din strategiile autorităților publice tutelare, pe termen scurt, mediu și lung, condiție prezentată în cadrul documentului de motivare a actului normativ de aprobare a bugetului de venituri și cheltuieli.

(4) Operatorii economici menționați la alin. (1) care prevăd, în bugetul de venituri și cheltuieli, majorarea cheltuielilor de natură salarială, conform prevederilor alin. (1) și (3), sunt obligați să îndeplinească și următoarele condiții privitoare la programarea/reducerea plăților restante și a pierderilor contabile:

a) să nu programeze în bugetul de venituri și cheltuieli trimestrial și anual plăți restante sau, dacă prevăd, să programeze reducerea acestora față de nivelul înregistrat la sfârșitul anului precedent, pentru a atinge țintele trimestriale și anuale stabilite de Guvern prin memorandum;

b) să nu programeze în bugetul de venituri și cheltuieli pierderi anuale sau, dacă prevăd, să programeze reducerea acestora față de nivelul înregistrat la sfârșitul anului precedent, astfel încât să conducă la realizarea prevederilor/indicatorilor din planurile de administrare/management sau din strategiile autorităților publice tutelare, pe termen scurt, mediu și lung;

c) să programeze acoperirea pierderilor contabile înregistrate din anii precedenți;

d) programele întocmite pentru reducerea plăților restante și a pierderilor contabile vor cuprinde măsuri concrete și cuantificate, pe termen scurt, mediu și lung, de realizare, după caz, care vor fi aprobate de consiliul de administrație/supraveghere sau directori/directorat, după caz, și vor fi anexate la documentația care stă la baza aprobării bugetului de venituri și cheltuieli pe anul 2017.

(5) Planificarea creșterii cheltuielilor de natură salarială prevăzute la alin. (1) lit. c) și d) e) și la alin. (3) se face pentru perioada următoare aprobării bugetului de venituri și cheltuieli conform prevederilor Ordonanței Guvernului nr. 26/2013, aprobată cu completări prin Legea nr. 47/2014, cu modificările ulterioare.

(6) Prevederile art. 9 alin. (3) din Ordonanța Guvernului nr. 26/2013, aprobată cu completări prin Legea nr. 47/2014, cu modificările ulterioare, se aplică în anul 2017 astfel:

a) creșterea câștigului mediu brut lunar pe salariat nu poate depăși 80% din indicele de creștere a productivității muncii calculate în unități valorice sau fizice, după caz;

b) pentru stabilirea corelațiilor de la lit. a) se au în vedere următoarele:

b1) veniturile totale din exploatare care se iau în calcul la determinarea productivității muncii valorice se diminuează cu sumele primite de la buget, și după caz, cu veniturile din exploatare obținute urmare unor situații sau activități conjuncturale și care nu se mai regăsesc, fie in anul precedent fie în anul curent;

b2) operatorii economici care determină veniturile din exploatare pe baza prețurilor/tarifelor stabilite prin acte normative/administrative, pentru comparabilitatea productivității muncii, vor proceda la recalcularea veniturilor de exploatarea ale anului precedent folosind prețurile utilizate pentru determinarea veniturilor de exploatare ale anului curent în cazul în care are loc o scădere a prețurilor/tarifelor;

b3) cheltuielile prevăzute la alin. (1) lit. a), b) și e) nu se iau în calcul la determinarea câștigului mediu brut lunar pe salariat;

c) diminuarea cheltuielilor cu bunurile și serviciile cu scopul creșterii câștigului mediu brut lunar pe salariat, după caz, să nu afecteze funcționarea în bune condiții a activității operatorului economic, pe termen scurt, mediu și lung, condiție prezentată în cadrul documentului de motivare a actului normativ de aprobare a bugetului de venituri și cheltuieli.

(7) Prevederile alin. (1) – (6) nu se aplică operatorilor economici care îndeplinesc cumulativ următoarele condiții:

a) nu au înregistrat în ultimii doi ani consecutivi pierderi brute;

b) s-au încadrat în nivelul plăților restante aprobate prin bugetul de venituri și cheltuieli al anului 2016;

c) nu planifică pentru anul 2017 pierderi brute.

Art.60. - (1) Din sumele aprobate în bugetul Ministerului Dezvoltării Regionale, Administrației Publice și Fondurilor Europene pe anul 2017 la capitolul 51.01 „Autorități publice și acțiuni externe”, titlul 55 „Alte transferuri” suma de 462.339,34 lei se virează Ministerului Finanțelor Publice, în conformitate cu prevederile art. 5 alin.(32) din Ordonanța de urgență a Guvernului nr 63/1999 cu privire la gestionarea fondurilor nerambursabile alocate României de către Comunitatea Europeană, precum și a fondurilor de cofinanțare aferente acestora, aprobată prin Legea nr. 22/2000, cu modificările și completările ulterioare, în vederea acoperirii sumelor utilizate de către Ministerul Finanțelor Publice ca urmare a plății Notei de debit a Comisiei Europene nr. 3241515572 din data de 22 decembrie 2015.

(2) Ministerul Dezvoltării Regionale, Administrației Publice și Fondurilor Europene virează suma de 462.339,34 lei în contul RO 40TREZ99954010300XXXXX „Disponibil de la bugetul de stat reprezentând prefinanţări și fonduri în cazul indisponibilității temporare aferente instrumentelor structurale”, deschis la Trezoreria Operativă Centrală, în termen de 15 zile lucrătoare de la intrarea în vigoare a prezentului act normativ.

(3) Suma de 462.339,34 lei virată de către Ministerul Dezvoltării Regionale, Administrației Publice și Fondurilor Europene se utilizează pentru continuarea finanțării proiectelor în cazul indisponibilității temporare a fondurilor din instrumente structurale și de coeziune.

Art.61. - (1) Din sumele aprobate în bugetul Ministerului Dezvoltării Regionale, Administrației Publice și Fondurilor Europene pe anul 2017 capitolul 51.01 „Autorități publice și acțiuni externe’’, titlul 55 „Alte transferuri” suma de 257.061,18 lei se virează Ministerului Finanțelor Publice, în conformitate cu prevederile art. 5 alin.(32) din Ordonanța de urgență a Guvernului nr 63/1999 cu privire la gestionarea fondurilor nerambursabile alocate României de către Comunitatea Europeană, precum și a fondurilor de cofinanțare aferente acestora, aprobată prin Legea nr. 22/2000, cu modificările și completările ulterioare în vederea acoperirii sumelor utilizate de către Ministerul Finanțelor Publice ca urmare a plății Notei de debit nr. 3241604890 din data de 12 aprilie 2016.

(2) Ministerul Dezvoltării Regionale, Administrației Publice și Fondurilor Europene virează suma de 257.061,18 lei în contul RO 40TREZ99954010300XXXXX „Disponibil de la bugetul de stat reprezentând prefinanţări și fonduri în cazul indisponibilității temporare aferente instrumentelor structurale”, deschis la Trezoreria Operativă Centrală, în termen de 15 zile lucrătoare de la intrarea în vigoare a prezentului act normativ.

(3) Suma de 257.061,18 leivirată de către Ministerul Dezvoltării Regionale, Administrației Publice și Fondurilor Europene se utilizează pentru continuarea finanțării proiectelor în cazul indisponibilității temporare a fondurilor din instrumente structurale și de coeziune.

Art.62. - (1) Sumele rambursate României pentru programele operaționale finanțate în cadrul obiectivului convergență, potrivit prevederilor [Regulamentului (UE) nr. 1.311/2011](https://www.legisplus.ro/Intralegis6/oficiale/afis.php?f=184112&frame=2&diez=A1&link=) al Parlamentului European și al Consiliului din 13 decembrie 2011 de modificare a Regulamentului (CE) nr. 1.083/2006 al Consiliului în ceea ce privește anumite dispoziții referitoare la gestiunea financiară pentru anumite state membre care se confruntă cu dificultăți grave, sau sunt amenințate de astfel de dificultăți cu privire la stabilitatea lor financiară, rămase neutilizate la data de 31 decembrie 2016 în conturile de disponibil ale autorității de management, respectiv ale Autorității de Certificare și Plată, după aplicarea prevederilor art. 141 din Ordonanța de urgență a Guvernului nr. 64/2009 privind gestionarea financiară a instrumentelor structurale și utilizarea acestora pentru obiectivul convergență, aprobată cu modificări prin Legea nr. 362/2009, cu modificările și completările ulterioare, și ale art. 56 din Legea nr. 339/2015, cu modificările și completările ulterioare, se utilizează pentru returnarea la bugetul de stat a sumelor utilizate din bugetul de stat în cazul indisponibilității temporare a sumelor de la Comisia Europeană, pentru stingerea datoriilor programelor operaționale la alte programe operaționale, precum și pentru efectuarea reglajelor financiare cu Comisia Europeană în contextul închiderii programelor operaționale.

(2) Se autorizează ordonatorii principali de credite cu rol de autoritate de management să vireze sumele disponibile aflate în contul 50.01.46 „Disponibil din sume aferente mecanismului top-up" în conturile de disponibil corespunzătoare programelor operaționale respective deschise la Trezoreria Operativă Centrală pe numele Ministerului Finanțelor Publice - Autoritatea de Certificare și Plată.

(3) Se autorizează ordonatorul principal de credite cu rol de autoritate de certificare să vireze sumele disponibile aflate în contul 50.01.46 „Disponibil din sume aferente mecanismului top-up" în contul de disponibil aferent Programului Operațional Sectorial Transport deschis la Trezoreria Operativă Centrală pe numele Ministerului Finanțelor Publice - Autoritatea de Certificare și Plată.

(4) În aplicarea prevederilor alin. (1), în cazul în care sumele respective au fost virate în contul de venituri ale bugetului de stat pe anul 2017, potrivit prevederilor Ordinului comun al ministrului finanțelor publice și ministerului afacerilor europene nr.1022/2012, cu modificările și completările ulterioare, se autorizează ordonatorii principali de credite cu rol de autoritate de management să vireze Autorității de Certificare și Plată sumele rămase neutilizate, pe bază de ordin de plată pentru Trezoreria Statului, din contul de venituri bugetare 20.A.45.22.00 „Sume primite în cadrul mecanismului top-up" codificat cu codul de identificare fiscală al ordonatorului principal de credite cu rol de autoritate de management, în conturile de disponibil corespunzătoare programelor operaționale respective deschise la Trezoreria Operativă Centrală pe numele Ministerului Finanțelor Publice - Autoritatea de Certificare și Plată.

Art.63. - (1) Dobânda acumulată la sumele de prefinanţare primite de la Comisia Europeană, aferentă programelor operaționale finanțate în cadrul obiectivului convergență al Politicii de Coeziune 2007-2013, rămasă neutilizată la data de 31 decembrie 2016, după aplicarea prevederilor art. X alin.(3) din Ordonanța Guvernului nr.17/2015 privind reglementarea unor măsuri fiscal-bugetare și modificarea și completarea unor acte normative, aprobată cu modificări prin Legea nr.316/2015, se utilizează pentru returnarea la bugetul de stat a sumelor utilizate din bugetul de stat în cazul indisponibilității temporare a sumelor de la Comisia Europeană și a datoriilor respectivelor programe operaționale la alte programe operaționale, precum și pentru efectuarea reglajelor financiare aferente programului operațional cu Comisia Europeană în contextul închiderii acestora.

(2) Dobânda acumulată la sumele aferente Programului de cooperare transfrontalieră România-Bulgaria 2007-2013, inclusiv dobânda acumulată la sumele de prefinanţare primite de la Comisia Europeană, aferentă Programului de cooperare transfrontalieră România-Bulgaria 2007-2013, rămasă neutilizată la data de 31 decembrie 2016, după aplicarea prevederilor art. X alin.(4) din Ordonanța Guvernului nr.17/2015 privind reglementarea unor măsuri fiscal-bugetare și modificarea și completarea unor acte normative, aprobată cu modificări prin Legea nr.316/2015, se utilizează pentru asigurarea continuării finanțării programului în situația atingerii plafonului prevăzut de art.79 alin. (1) din Regulamentul (CE) nr. 1.083/2006.

(3) Sumele utilizate conform prevederilor alin. (2) se regularizează din instrumente structurale primite de la Comisia Europeană, după plata soldului final.

(4) Regularizarea prevăzută la alin. (3) se realizează de către ordonatorul principal de credite cu rol de autoritate de management prin virarea sumelor respective la bugetul de stat, la poziții bugetare distincte de venituri pentru sumele provenite din finanțarea anului curent și pentru sumele provenite din finanțarea anilor precedenți.

(5) În aplicarea prevederilor alin (1), se autorizează ordonatorii principali de credite cu rol de autoritate de management să vireze sumele disponibile aflate în contul de disponibil 50.01.51 „Disponibil din sume primite în conformitate cu prevederile art. X din O.G. nr. 17/2015” în conturile de disponibil corespunzătoare programelor operaționale respective deschise la Trezoreria Operativă Centrală pe numele Ministerului Finanțelor Publice - Autoritatea de Certificare și Plată.

(6) În aplicarea prevederilor alin. (1), în cazul în care cu sumele respective au fost virate în conturile de venituri ale bugetului de stat pe anul 2017 potrivit prevederilor Ordinului comun al ministrului finanțelor publice și ministrului fondurilor europene nr.4017/2015, cu modificările și completările ulterioare, se autorizează ordonatorii principali de credite cu rol de autoritate de management să vireze Autorității de Certificare și Plată sumele rămase neutilizate, pe bază de ordin de plată pentru Trezoreria Statului, din contul de venituri bugetare 20.A.31.09.00 „Venituri din dobânzi aferente sumelor aferente programelor operaționale finanțate în cadrul obiectivului convergență al Politicii de coeziune 2007-2013, precum și programelor de cooperare transfrontalieră” codificat cu codul de identificare fiscală al ordonatorului principal de credite cu rol de autoritate de management, în conturile de disponibil corespunzătoare programelor operaționale respective deschise la Trezoreria Operativă Centrală pe numele Ministerului Finanțelor Publice - Autoritatea de Certificare și Plată.

Art.64. – Instituțiile de învățământ preuniversitar astfel cum sunt definite la art. 34 alin. (1) din Legea nr. 1/2011, cu modificările și completările ulterioare, și cele de pregătire, aplicație, formare profesională inițială și continuă nonuniversitară, din sistemul de apărare, ordine publică și securitate națională, suportă din bugetele proprii cheltuielile pentru educarea, formarea profesională și culturală a personalului aparținând instituțiilor publice din sistemul de apărare, ordine publică și securitate națională, pe locurile finanțate de la bugetul de stat, indiferent de instituțiile din care provine acesta.

Art.65. – (1) Instituțiile și autoritățile administrației publice centrale și locale care au în administrare hoteluri, case de odihnă și de oaspeți, baze de odihnă, tratament și alte asemenea unități asigură finanțarea cheltuielilor curente și de capital pentru respectivele unități exclusiv din veniturile proprii ale acestor unități.

(2) Ordonatorii de credite nu vor putea finanța nicio activitate legată de administrarea unităților prevăzute la alin. (1) din sume alocate de la bugetul de stat, bugetele locale și bugetul Fondului național unic de asigurări sociale de sănătate.

Art.66. - Pentru anul 2017, se menține numărul de posturi pentru personalul clerical angajat în unitățile cultelor recunoscute din România, pentru care se asigură sprijin lunar la salarizare, prevăzut la capitolul III din anexa nr. II, la Legea-cadru nr.284/2010 privind salarizarea unitară a personalului plătit din fondurile publice, cu modificările și completările ulterioare, astfel cum a fost majorat în anul 2016 prin Legea bugetului de stat pe anul 2016, nr.339/2015, cu modificările și completările ulterioare.

Art.67. - Eventualele sumele cuvenite ca urmare a procesului de recalculare a pensiilor potrivit art. 109 alin. (1) și art. 110 alin. (1) din Legea nr. 223/2015 privind pensiile militare de stat, cu modificările și completările ulterioare, ce reprezintă diferențe de pensie de la data intrării în vigoare a Legii nr. 223/2015, cu modificările și completările ulterioare, și până la punerea în plată a pensiilor recalculate, se acordă în trimestrul IV 2017.

Art.68. - Ordonatorii principali de credite ai bugetului de stat au obligația să transmită Ministerului Finanțelor Publice detalierea în structură, pe funcții, a numărului maxim de posturi finanțat în condițiile legii și salariul mediu de bază pe funcții din anul 2017, în termen de 30 de zile de la intrarea în vigoare a prezentei legi.

Art.69. - (1) În termen de 20 de zile de la data intrării în vigoare a prezentei legi, se autorizează ordonatorii principali de credite să aprobe anexele nr. 3/XX/20, 3/XX/21, 3/XX/22, 3/XX/23, 3/XX/24 și 3/XX/25, după caz, cu detalierea sumelor aprobate la titlul 56 „Proiecte cu finanțare din fonduri externe nerambursabile (FEN) postaderare” și respectiv titlul 58 „Proiecte cu finanțare din fonduri externe nerambursabile aferente cadrului financiar 2014-2020” pe programe/proiecte cu finanțare din fonduri externe nerambursabile pe anul 2017, precum și estimările pentru anii 2018-2020 și anii ulteriori.

(2) Creditele de angajament aferente programelor/ proiectele cu finanțare din fonduri externe nerambursabile aferente anexelor prevăzute la alin. (1) se stabilesc la nivelul prevăzut în contractele/ deciziile/ ordinele/ acordurile de finanțare/ avizul de principiu, după caz.

(3) Prin excepție de la alin. (2), creditele de angajament aferente fondurilor externe nerambursabile și cofinanțării de la bugetul de stat se prevăd în anexa nr.3/15/25 la nivelul sumelor alocate în euro prin programele operaționale astfel cum au fost aprobate prin deciziile Comisiei Europene, sume care pot fi majorate conform art. 12 din Ordonanța de urgență a Guvernului nr 40/2016, cu completările și modificările ulterioare.

(4) În termenul prevăzut la alin. (1) se autorizează ordonatorii principali de credite să aprobe anexele nr. 3/XX/26 și 3/XX/27 cu bugetul pe programe. Creditele de angajament cuprinse în programe se stabilesc la nivelul creditelor bugetare aprobate, cu excepția celor prevăzute de prezenta lege, a celor prevăzute în programele de investiții publice și programele cu finanțare rambursabila, anexe la bugetele ordonatorilor principali de credite, precum și a celor aprobate potrivit alin. (1) pentru proiecte cu finanțare din fonduri externe nerambursabile, precum și estimările pentru anii 2018-2020 și anii ulteriori.

(3) Anexele prevăzute la alin. (1) și (4) se comunică Ministerului Finanțelor Publice în termen de 5 zile de la aprobare.

Art.70. - Anexele nr. 1-11 fac parte integrantă din prezenta lege.

*Această lege a fost adoptată de Parlamentul României, cu respectarea prevederilor art. 65 alin. (2) și ale art. 76 alin. (2) din Constituția României, republicată.*

|  |  |
| --- | --- |
| PREŞEDINTELECAMEREI DEPUTAŢILOR | PREŞEDINTELESENATULUI |
| **NICOLAE-LIVIU DRAGNEA** | **cĂlin-CONSTANTIN-ANTON** **popescu-tăriceanu** |

București,

Nr.